MT Il-Ġurnal Uffiċjali tal-Unjoni Ewropea L 144/29

DEĊIŻJONI TAL-KUMMISSJONI

tal-20 ta' Marzu 2013

dwar l-għajnuna mill-istat Nru SA.23420 (11/C, ex NN40/10) implimentata mill-Belġju favur SA Ducroire

(notifikata bid-dokument C(2013) 1497)

(It-testi Franċiż u Olandiż biss huma awtentiċi)

(Test b'rilevanza għaż-ŻEE)

(2014/274/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 108(2), l-ewwel subparagrafu (1),

Wara li kkunsidrat il-Ftehim dwar iż-Żona Ekonomika Ewropea, b'mod partikolari l-Artikolu 62(1)(a) tiegħu,

Wara li stiednet lill-partijiet interessati jressqu l-kummenti tagħhom skont l-Artikoli msemmija hawn fuq (2),

Billi:

I. PROĊEDURA

(1) Fil-5 ta' Ġunju 2007, [l-ilmentatur] (*) ressaq ilment lill-Kummissjoni Ewropea dwar injezzjoni ta' kapital inizjali ta' EUR 150 miljun li minnha gawdiet il-kumpanija Ducroire (minn hawn 'il quddiem “SA Ducroire”) meta nħolqot f'Settembru 2004 mill-Office National du Ducroire (minn hawn 'il quddiem “l-ONDD”).

(2) Permezz tal-ittra tas-7 ta' Diċembru 2007, il-Kummissjoni għamlet xi mistoqsijiet dettaljati lill-Belġju. It-tweġibiet għal dawn il-mistoqsijiet, li magħhom kienu mehmuża diversi dokumenti kif ukoll pjan ta' direzzjoni tan-negozju, wasslulha fit-12 ta' Frar 2008.

(3) Fid-9 ta' Settembru 2008 saret laqgħa bejn l-ilmentatur u s-servizzi tal-Kummissjoni.

(4) Il-Kummissjoni bagħtet verżjoni mhux kunfidenzjali tal-ilment lill-Belġju fl-4 ta' Diċembru 2008.

(5) Verżjoni mhux kunfidenzjali tal-kummenti tal-Belġju kif ukoll mistoqsijiet speċifiċi ġew indirizzati lill-ilmentatur fit-12 u fis-17 ta' Diċembru 2008. L-ilmentatur wieġeb għalihom permezz ta' ittra tas-6 ta' Novembru 2009.

(6) Saru mistoqsijiet ulterjuri lill-Belġju fil-21 ta' April 2010 li għalihom il-Belġju wieġbet fit-23 ta' Lulju 2010.

(7) Fit-23 ta' Frar 2011, il-Kummissjoni ddeċidiet li tiftaħ il-proċedura ta' investigazzjoni formali prevista fl-Artikolu 108(2), tat-Trattat dwar il-Funzjonament tal-Unjoni Ewropea (minn hawn 'il quddiem “TFUE”) (3) fir-rigward tal-miżuri ta' għajnuna possibbli li ġejjin: (i) il-garanzija mill-Istat Belġjan li rċieva l-ONDD għar-riskji kummerċjabbli tiegħu; (ii) trasferiment intern wieħed jew diversi trasferimenti interni ta' riżorsi favur l-assigurazzjoni tar-riskji kummerċjabbli u (iii) il-kapital sottoskritt mill-ONDD favur attivitajiet ta' assigurazzjoni tar-riskji kummerċjabbli ta' SA Ducroire. Il-Kummissjoni stiednet lill-partijiet interessati jissottomettu l-kummenti tagħhom dwar il-miżuri inkwistjoni.

(8) Saru żewġ laqgħat bejn l-awtoritajiet Belġjani, l-ONDD, SA Ducroire u s-servizzi tal-Kummissjoni fis-17 ta' Marzu 2011 u fit-28 ta' April 2011 rispettivament.

(9) Fl-4 ta' Mejju 2011, l-awtoritajiet Belġjani talbu għal estensjoni ta' erba' ġimgħat tal-limitu ta' żmien għat-tweġiba għall-ftuħ tal-proċedura formali ta' investigazzjoni (minn hawn 'il quddiem “id-Deċiżjoni ta' ftuħ”). Fil-5 ta' Mejju 2011, il-Kummissjoni infurmat lill-awtoritajiet Belġjani li ma kellha l-ebda oġġezzjoni għat-talba ta' estensjoni taż-żmien u talbet aktar informazzjoni relatata mal-laqgħa tat-28 ta' April 2011.

(10) Fl-1 ta' Ġunju 2011, l-awtoritajiet Belġjani taw it-tweġiba tagħhom għall-kummenti u l-mistoqsijiet magħmula mill-Kummissjoni fid-Deċiżjoni ta' ftuħ. L-annessi għat-tweġiba tagħhom intbagħtu fid-9 u fl-10 ta' Ġunju 2011.

(11) Wara din it-tweġiba, il-Kummissjoni talbet aktar informazzjoni fis-27 ta' Lulju 2011.

(12) Sabiex iħejju t-tweġiba tagħhom għall-mistoqsijiet tal-Kummissjoni, l-awtoritajiet Belġjani organizzaw żewġ laqgħat tekniċi mas-servizzi tal-Kummissjoni u l-benefiċjarju tal-miżuri ta' għajnuna, rispettivament fis-26 ta' Settembru u fit-18 ta' Ottubru 2011. Informazzjoni addizzjonali dwar it-temi diskussi f'dawn il-laqgħat intbagħtet mill-Belġju fl-14 ta' Novembru 2011.

(13) Fil-5 ta' Diċembru 2011, l-awtoritajiet Belġjani bagħtu t-tweġiba tagħhom għall-mistoqsijiet tal-Kummissjoni tas-27 ta' Lulju 2011.

(14) Fit-23 ta' April 2012 il-Kummissjoni talbet xi dettalji dwar l-informazzjoni differenti sottomessa, li l-awtoritajiet Belġjani pprovdew fis-16 ta' Mejju 2012.

(15) Saret laqgħa bejn l-awtoritajiet Belġjani, l-ONDD, SA Ducroire u s-servizzi tal-Kummissjoni fil-21 ta' Mejju 2012, li warajha l-awtoritajiet Belġjani bagħtu aktar spjegazzjonijiet permezz tal-ittra tal-31 ta' Mejju 2012. Bl-ittra tal-14 ta' Ġunju 2012, l-awtoritajiet Belġjani tennew il-pożizzjoni tagħhom dwar il-miżura ta' allokazzjoni tal-kapital ikkontestata mill-Kummissjoni.

II. DESKRIZZJONI DETTALJATA TAL-GĦAJNUNA

II.1. IL-BENEFIĊJARJU U L-ATTIVITAJIET TIEGĦU

(16) L-ONDD hija “istituzzjoni pubblika awtonoma” li topera fis-suq tal-assigurazzjoni tal-kreditu u li tibbenefika minn appoġġ u mill-garanzija tal-Istat Belġjan.

(17) Sal-31 ta' Awwissu 2003, l-attivitajiet kollha mwettqa mill-ONDD kienu f'ismu stess, taħt il-garanzija tal-Istat. Ma kien hemm l-ebda kontijiet separati bejn l-attività ta' assigurazzjoni tal-kreditu ta' żmien qasir u u dik ta' żmien twil, lanqas f'dak li jirrigwarda r-riskji kummerċjabbli u dawk mhux kummerċjabbli. Il-komunikazzjoni tal-Kummissjoni lill-Istati Membri skont l-Artikolu 93(1) tat-Trattat KE li tapplika l-Artikoli 92 u 93 tat-Trattat lil assigurazzjoni ta' esportazzjonijiet bi kreditu ta' żmien qasir (minn hawn 'il quddiem “il-Komunikazzjoni dwar l-assigurazzjoni ta' esportazzjoni bi kreditu”) (4) tikkwalifika bħala kummerċjabbli r-riskji kummerċjali u politiċi ta' inqas minn sentejn, fuq debituri (5) stabbiliti f'wieħed mill-pajjiżi tal-Unjoni Ewropea jew f'ċerti pajjiżi membri tal-OECD, jiġifieri l-Awstralja, il-Kanada, l-Islanda, il-Ġappun, New Zealand, in-Norveġja, l-Isvizzera u l-Istati Uniti tal-Amerika (6).

(18) Fl-1 ta' Settembru 2003, l-ONDD fetaħ kont “kummerċjali” li, skont l-awtoritajiet Belġjani, ma kienx igawdi mill-garanzija tal-Istat, li ġie allokat, minn dik id-data, għall-attività kollha relatata mar-riskji għal perjodu qasir. Kapital ta' EUR [45-70] miljun kien ġie allokat lil dan il-kont kummerċjali, biex b'hekk kiseb l-approvazzjoni tar-regolatur nazzjonali tal-assiguraturi, l-Office de Contrôle des Assurances (l-Awtorità Superviżorja tal-Assigurazzjonijiet — minn hawn 'il quddiem “l-OCA”). F'dan il-kont kummerċjali ma kinitx teżisti kontabilità separata bejn ir-riskji kummerċjabbli u dawk mhux kummerċjabbli.

(19) F'Mejju 2004, l-ONDD iddeċieda li joħloq sussidjarja għall-attivitajiet eżistenti tiegħu ta' assigurazzjoni tal-kreditu ta' żmien qasir bil-ħolqien ta' SA Ducroire. Skont l-awtoritajiet Belġjani, id-deċiżjoni li tinħoloq SA Ducroire ittieħdet biex tiġi rrispettata l-Komunikazzjoni dwar l-assigurazzjoni ta' esportazzjoni bi kreditu li tistieden lill-Istati Membri sabiex jemendaw il-pjanijiet tagħhom għall-assigurazzjoni tal-kreditu għall-esportazzjoni sabiex l-aġenziji ta' assigurazzjoni tal-kreditu għall-esportazzjoni ma jibqgħux igawdu mill-appoġġ tal-Istat f'dak li jirrigwarda r-riskji meqjusa bħala “kummerċjabbli”.

(20) Id-deċiżjoni li tinħoloq SA Ducroire u li tingħata kapital ta' EUR 150 miljun ittieħdet mill-Bord tad-Diretturi tal-11 ta' Mejju 2004 abbażi ta' pjan ta' direzzjoni tan-negozju mfassal mill-ONDD għall-2005-2007 li fih ġew meqjusa żewġ xenarji: xenarju A) definit bħala “realistiku”, ibbażat fuq il-klima ekonomika u msejjes fuq tkabbir tal-ammonti assigurati bi 3 %; u xenarju B) definit bħala “dinamiku”, ibbażat fuq approċċ proattiv f'termini ta' konkwista tas-suq imsejjes fuq ipotesi ta' tkabbir id-doppju ta' dak tax-xenarju realistiku, jiġifieri ta' 6 % (7).

(21) SA Ducroire ġiet stabbilita fit-23 ta' Settembru 2004, data li fiha l-ONDD issottoskriva EUR 150 miljun għall-kapital ta' din il-kumpanija, li minnhom EUR 100 miljun ġew rilaxxati minnufih filwaqt li l-EUR 50 miljun li kien fadal ġew rilaxxati fl-2009.

(22) Fl-1 ta' Jannar 2005, l-ONDD ittrasferixxa l-portafoll tiegħu ta' riskji għal żmien qasir lil SA Ducroire li tat bidu għall-attivitajiet tagħha minn dik id-data. Min-naħa tiegħu l-ONDD kompla jaħdem fuq ir-riskji għal żmien twil.

(23) Għalhekk, SA Ducroire tamministra r-riskji kummerċjabbli kollha skont it-tifsira tal-Komunikazzjoni dwar l-assigurazzjoni għall-esportazzjoni bi kreditu (li, b'definizzjoni, huma għal żmien qasir) kif ukoll ir-riskji mhux kummerċjabbli għal żmien qasir, bħar-riskji ta' inqas minn sentejn relatati ma' debituri stabbiliti barra l-OECD.

(24) Fl-2007, SA Ducroire akkwistat 33 % tal-kapital ta' Komerčni ύvěrová pojišt'ovna EGAP (KUP) (il-fergħa kummerċjali tal-aġenzija nazzjonali Ċeka tal-assigurazzjoni tal-kreditu għall-esportazzjoni) għas-somma ta' EUR [12-14]-il miljun. Dan l-akkwist kien sar flimkien ma' SACE BT, li kienet akkwistat ukoll 33 % tal-kapital ta' KUP. Fl-2009, SA Ducroire akkwistat l-ishma kollha ta' SACE BT fil-kapital ta' KUP għas-somma ta' EUR [0-20] miljun. SA Ducroire b'hekk akkwistat 66 % tal-kapital ta' KUP għal ammont totali ta' EUR [10-35] miljun. Minn dan l-aħħar ammont EUR 12-il miljun wara ġew irreġistrati bħala deprezzament fuq il-holding (aġġustament negattiv tal-valur tal-investiment).

II.2. L-ILMENT

(25) Fil-5 ta' Ġunju 2007, tressaq ilment lill-Kummissjoni. Skont l-ilmentatur, l-ONDD għamel l-allokazzjoni tal-kapital f'kundizzjonijiet li investitur privat ma kienx jipprovdi. Minn naħa, ir-redditu ta' SA Ducroire, kif mistennija bl-injezzjoni tal-kapital huwa inqas minn dak mistenni minn investitur privat. Min-naħa l-oħra, il-kapital allokat lil SA Ducroire kien jaqbeż il-kapital meħtieġ, kemm f'termini ta' regoli prudenzjali dwar l-ekwità minima adegwata kif ukoll fir-rigward tal-medja tal-proporzjon ta' solvenza (primjums netti/ekwità) tal-parteċipanti l-oħrajn fis-settur. Skont l-ilmentatur, kien biss permezz tal-“kapitalizzazzjoni żejda” fl-2004 li SA Ducroire u SACE BT setgħu jitfgħu, matul it-tieni nofs tal-2006, offerta konġunta “imbattibbli” għax-xiri ta' 66 % tal-ishma ta' KUP.

II.3. IR-RAĠUNIJIET LI WASSLU GĦALL-FTUĦ TAL-PROĊEDURA

(26) L-investigazzjoni li nbdiet fit-23 ta' Frar 2011 tirrigwarda l-miżuri li ġejjin: (a) Il-garanzija tal-Istat Belġjan li minnha allegatament gawda l-ONDD għar-riskji kummerċjabbli tiegħu (minn hawn 'il quddiem “Miżura 1”); (b) It-trasferimenti interni possibbli (fi ħdan l-ONDD) ta' riżorsi tal-attivitajiet tiegħu ta' assigurazzjoni tar-riskji mhux kummerċjabbli lejn l-attivitajiet tiegħu ta' assigurazzjoni tar-riskji kummerċjabbli (qabel it-trasferiment tal-attivitajiet ta' assigurazzjoni tar-riskji għal żmien qasir lil SA Ducroire) (minn hawn 'il quddiem “Miżura 2”); Fil-fatt, meta l-ONDD kien iwettaq l-attivitajiet ta' assigurazzjoni tar-riskji kummerċjabbli, fi ħdanu ma kienet teżisti l-ebda amministrazzjoni jew kontabilità separata għall-attivitajiet ta' assigurazzjoni tar-riskji kummerċjabbli u għal dawk tar-riskji mhux kummerċjabbli (għal żmien qasir), għall-kuntrarju tar-rekwiżit tal-punt 4.3 tal-Komunikazzjoni dwar l-assigurazzjoni ta' esportazzjoni bi kreditu. Skont il-punt 4.3 tal-Komunikazzjoni dwar l-assigurazzjoni ta' esportazzjoni bi kreditu, il-korpi ta' assigurazzjoni pubbliċi jew li joperaw bl-appoġġ tal-Istat għandhom “iżommu kont separat għall-amministrazzjoni u kontijiet separati għal assigurazzjoni tagħhom tar-riskji kummerċjabbli u r-riskji mhux kummerċjabbli f'isem l-Istat jew garantiti minnu, biex juru li huma ma jirċivux għajnuna mill-Istat għall-assigurazzjoni tagħhom tar-riskji kummerċjabbli”. (c) L-allokazzjoni ta' kapital (EUR 150 miljun ta' kapital sottoskritt) mill-ONDD fl-2004 favur is-sussidjarja tiegħu, SA Ducroire (minn hawn 'il quddiem “Miżura 3”).

(27) Fir-rigward tal-Miżura 3, id-deċiżjoni tal-ftuħ waslet għall-konklużjoni li l-partijiet li ġejjin tal-allokazzjoni tal-kapital lil SA Ducroire ma jikkostitwixxux għajnuna (8): (a) il-parti tal-kapital inizjali ta' SA Ducroire li tista' titqies li ssostni l-attività tar-riskji mhux kummerċjabbli (9) mhijiex għajnuna. Fil-fatt, skont it-termini tal-Komunikazzjoni dwar l-assigurazzjoni ta' esportazzjoni bi kreditu, l-Istati Membri jistgħu jsostnu l-attività ta' assigurazzjoni tal-kreditu għall-esportazzjoni fil-qasam tar-riskji mhux kummerċjabbli. Peress li din l-attività normalment ma ssirx mill-operaturi tas-suq, huwa improbabbli li l-appoġġ tal-Istati jfixkel il-kompetizzjoni u għalhekk ma jikkostitwixxix għajnuna mill-Istat skont l-Artikolu 107(1) tat-TFUE. Il-Kummissjoni għalhekk stiednet lill-Belġju sabiex tiċċara l-parti tal-kapital ta' SA Ducroire li kienet tappoġġja l-attività tagħha marbuta mar-riskji mhux kummerċjabbli. (b) il-parti tal-kapital ta' SA Ducroire li fi ħdan l-ONDD kienet diġà ta' benefiċċju għall-attività tal-assigurazzjoni tar-riskji kummerċjabbli u li ġiet sempliċiment trasferita lil SA Ducroire mal-attivitajiet korrispondenti ma tikkostitwixxix għajnuna. Din hija biss bidla fil-forma ġuridika ta' attività ekonomika eżistenti minn qabel bil-kapital relatat magħha (10).

(28) L-għajnuna ġdida possibbli inkwistjoni (Miżura 3) tirrigwarda biss il-parti tal-kapital allokat lil SA Ducroire li ma tappoġġjax l-attività ta' assigurazzjoni tal-kreditu tar-riskji mhux kummerċjabbli u li taqbeż il-parti tal-kapital li kienet diġà ta' benefiċċju għall-attività relatata mar-riskji kummerċjabbli fi ħdan l-ONDD fil-31 ta' Diċembru 2004 (eżatt qabel it-trasferiment tal-attivitajiet ta' assigurazzjoni tar-riskji fuq żmien qasir lil SA Ducroire).

(29) Għall-finijiet ta' din id-deċiżjoni, japplikaw dawn id-definizzjonijiet li ġejjin: (a) “kapital addizzjonali” il-parti tal-kapital allokat lil SA Ducroire li taqbeż il-parti tal-kapital li kienet diġà ta' benefiċċju għall-attività relatata mar-riskji kummerċjabbli fuq żmien qasir (inklużi r-riskji kummerċjabbli u mhux kummerċjabbli) fi ħdan l-ONDD fil-31 ta' Diċembru 2004 (eżatt qabel it-trasferiment tal-attivitajiet ta' assigurazzjoni tar-riskji fuq żmien qasir lil SA Ducroire); (b) “kapital supplimentari” il-parti tal-kapital addizzjonali, li għadu kemm ġie definit, li hija ta' benefiċċju għall-attività ta' assigurazzjoni tal-kreditu tar-riskji kummerċjabbli (jiġifieri l-kapital allokat lil SA Ducroire li huwa ta' benefiċċju għall-attività ta' assigurazzjoni tal-kreditu tar-riskji kummerċjabbli u li taqbeż il-parti tal-kapital li kienet diġà ta' benefiċċju għall-attività relatata mar-riskji kummerċjabbli fi ħdan l-ONDD fil-31 ta' Diċembru 2004).

(30) Il-kapital addizzjonali jinkludi għalhekk b'mod partikolari l-kapital supplimentari (ara l-grafika fil-premessa (141)).

(31) Fid-deċiżjoni ta' ftuħ, il-Kummissjoni assumiet l-eżistenza ta' kapital addizzjonali u supplimentari sostanzjali minħabba d-disparità bejn il-kapital ta' EUR 150 miljun mogħti lil SA Ducroire meta nħolqot u l-kapital ta' EUR [45-70] miljun allokati fi ħdan l-ONDD fil-kont kummerċjali ddedikat, mill-1 ta' Settembru 2003 sal-31 ta' Diċembru 2004, għall-attività relatata mar-riskji fuq żmien qasir, li kienet tinkludi r-riskji kummerċjabbli. Il-Kummissjoni għalhekk indikat li kien jidher li jeżisti kapital addizzjonali u supplimentari u li r-redditu mistenni tiegħu ma kienx jidher suffiċjenti.

(32) In-nuqqas tal-ONDD u ta' SA Ducroire li jikkonformaw mal-punt 4.3 tal-Komunikazzjoni dwar l-assigurazzjoni ta' esportazzjoni bi kreditu (ara l-premessi (17) u (19)), jiġifieri li jkollhom amministrazzjoni u kontabilità separata li tiddistingwi bejn ir-riskji kummerċjabli u r-riskji mhux kummerċjabbli, għamilha impossibbli għall-Kummissjoni li tidentifika bi preċiżjoni l-kobor tal-“kapital supplimentari” fl-istadju tal-ftuħ tal-proċedura ta' investigazzjoni formali. Għalhekk fid-deċiżjoni tal-ftuħ tagħha, il- Kummissjoni stiednet lill-awtoritajiet Belġjani sabiex jikkonformaw mal-punt 4.3 tal-Komunikazzjoni dwar l-assigurazzjoni ta' esportazzjoni bi kreditu u jindikaw il-partijiet tal-kapital li kienu jsostnu rispettivament l-attività tar-riskji mhux kummerċjabbli fuq żmien qasir u l-attività tar-riskji kummerċjabbli, qabel u wara t-trasferiment tagħhom lil SA Ducroire.

III. KUMMENTI TAL-PARTIJIET INTERESSATI

(33) Il-Kummissjoni ma rċeviet l-ebda kumment mill-partijiet interessati, fl-iskadenzi stabbiliti, dwar il-ftuħ tal-proċedura.

IV. IL-KUMMENTI TAL-BELĠJU

Rigward il-Miżuri 1 u 2: Garanzija tal-Istat favur ir-riskji kummerċjabbli fi ħdan l-ONDD u t-trasferimenti interni tar-riżorsi favur ir-riskji kummerċjabbli tal-ONDD

(34) Il-Belġju ddikjara li l-ONDD dejjem iffoka fuq ir-riskji mhux kummerċjabbli u l-prevalenza ta' dawn ir-riskji fil-portafoll tiegħu kienet kostanti. Wara l-1993 (11) u qabel l-adeżjoni tal-għaxar Stati Membri ġodda tal-Unjoni Ewropea (UE) f'Mejju 2004, l-attività relatata mar-riskji kummerċjabbli fi ħdan l-ONDD kienet żgħira ħafna. Fl-aħħar tal-2003, il-primjums relatati ma' din l-attività kienu jammontaw biss għal madwar [0-1 %] tal-portafoll tar-riskju fuq żmien qasir u l-ammonti assigurati kienu jammontaw biss għal madwar EUR […] miljun (ara t-Tabella 1 hawn taħt). Għandu jkun innutat li l-perċentwal baxx ħafna ta' riskji kummerċjabbli li dak iż-żmien kien kopert, kien kopert biss minħabba r-rabta ta' dawn ir-riskji ma' riskju mhux kummerċjabbli (12).

(35) Kien biss mill-1 ta' Mejju 2004, fi żmien l-adeżjoni tal-għaxar Stati Membri ġodda fl-Unjoni Ewropea, li l-bilanċ bejn ir-riskji kummerċjabbli u r-riskji mhux kummerċjabbli fuq żmien qasir inbidel fi ħdan il-portafoll tal-ONDD peress li s-sehem tar-riskji kummerċjabbli fil-portafoll tal-ONDD għadda minn [0-1 %] (f'termini ta' primjums) fl-2003 għal [15-20 %] fl-2004 (ara t-Tabella 1 hawn taħt). Din il-bidla kienet ir-riżultat ta' ċaqliq awtomatiku tal-kategorija mhux kummerċjabbli lejn il-kategorija kummerċjbbli tar-riskji fuq żmien qasir marbuta mad-debituri stabbiliti fl-għaxar Stati Membri ġodda tal-Unjoni Ewropea.

(36) F'dak li jirrigwarda l-Miżura 1, l-awtoritajiet Belġjani żiedu wkoll li l-garanzija tal-Istat Belġjan ġiet diżattivata mill-1 ta' Settembru 2003 fir-rigward tar-riskji kummerċjabbli minħabba t-trasferimenti tagħhom fil-kont kummerċjali li għalih l-ONDD kiseb l-approvazzjoni tal-OCA (13), preċiżament minħabba li dan il-kont ma kienx igawdi mill-garanzija tal-Istat (l-attivitajiet li jgawdu mill-garanzija tal-Istat mhumiex irregolati mill-OCA).

(37) F'dak li jirrigwarda t-trasferimenti interni possibbli tar-riżorsi favur ir-riskji kummerċjabbli fi ħdan l-ONDD, l-awtoritajiet Belġjani jargumentaw li minħabba ċ-ċokon tal-attività tar-riskji kummerċjabbli, kwalunkwe trasferiment ta' riżorsi kien inkonċepibbli u fi kwalunkwe każ ikun de minimis (14).

(38) L-awtoritajiet Belġjani jikkonkludu li għall-Miżura 1 u għall-Miżura 2, l-ammonti involuti huma fi kwalunkwe każ de minimis (15). Tabella 1: L-evoluzzjoni tal-primjums u tal-ammonti assigurati għar-riskji kummerċjabbli u mhux kummerċjabbli għal perjodu qasir (poloz globali esportaturi — għal mien qasir) (F'eluf ta' EUR) 2000 2001 2002 2003 2004 2005 2006 riskji kummerċjabbli […] […] […] […] […] […] […] li minnhom kummerċjabbli mill-2004 (10 membri ġodda) […] […] […] li minnhom kummerċjabbli mill-2007 (2 membri ġodda) riskji mhux kummerċjabbli […] […] […] […] […] […] […] li minnhom kummerċjabbli mill-2004 (10 membri ġodda) […] […] […] […] li minnhom kummerċjabbli mill-2007 (2 membri ġodda) […] […] […] […] […] […] […] Ammont assigurat […] […] […] […] […] […] […] riskji kummerċjabbli […] […] […] […] […] […] […] li minnhom kummerċjabbli mill-2004 (10 membri ġodda) […] […] […] li minnhom kummerċjabbli mill-2007 (2 membri ġodda) riskji mhux kummerċjabbli […] […] […] […] […] […] […] li minnhom kummerċjabbli mill-2004 (10 membri ġodda) […] […] […] […] li minnhom kummerċjabbli mill-2007 (2 membri ġodda) […] […] […] […] […] […] […] Primjum […] […] […] […] […] […] […] (F'%) 2000 2001 2002 2003 2004 2005 2006 riskji kummerċjabbli [0-1 %] [0-1 %] [0-1 %] [0-1 %] [20-25 %] [20-25 %] [25-30 %] li minnhom kummerċjabbli mill-2004 (10 membri ġodda) [20-25 %] [15-20 %] [15-20 %] li minnhom kummerċjabbli mill-2007 (2 membri ġodda) riskji mhux kummerċjabbli [99-100 %] [99-100 %] [99-100 %] [99-100 %] [75-80 %] [75-80 %] [70-75 %] li minnhom kummerċajbbli mill-2004 (10 membri ġodda) [20-25 %] [15-20 %] [20-25 %] [20-25 %] li minnhom kummerċjabbli mill-2007 (2 membri ġodda) [0-5 %] [0-5 %] [0-5 %] [0-5 %] [0-5 %] [0-5 %] [0-5 %] Ammont assigurat 100,00 % 100,00 % 100,00 % 100,00 % 100,00 % 100,00 % 100,00 % riskji kummerċjabbli [0-1 %] [0-1 %] [0-1 %] [0-1 %] [15-20 %] [15-20 %] [15-20 %] li minnhom kummerċjabbli mill-2004 (10 membri ġodda) [15-20 %] [10-15 %] [10-15 %] li minnhom kummerċjabbli mill-2007 (2 membri ġodda) riskji mhux kummerċjabbli [99-100 %] [99-100 %] [99-100 %] [99-100 %] [80-85 %] [80-85 %] [80-85 %] li minnhom kummerċjabbli mill-2004 (10 membri ġodda) [15-20 %] [15-20 %] [20-25 %] [15-20 %] li minnhom kummerċjabbli mill-2007 (2 membri ġodda) [0-5 %] [0-5 %] [0-5 %] [0-5 %] [0-5 %] [0-5 %] [5-10 %] Primjum 100,00 % 100,00 % 100,00 % 100,00 % 100,00 % 100,00 % 100,00 %

Rigward il-Miżura 3: Kapital allokat mill-ONDD lil SA Ducroire

(39) Sabiex jiġġustifikaw li l-kapital allokat mill-ONDD lil SA Ducroire kien meħtieġ u kien jissodisfa l-kriterju tal-investitur privat, l-awtoritajiet Belġjani ressqu l-argumenti li ġejjin: (1) it-tranżazzjoni għandha tkun analizzata fil-kuntest tagħha, dak ta' trasferiment ta' attività eżistenti fil-forma ta' ħolqien ta' sussidjarja, (2) il-kontribuzzjoni f'kapital hija ġġustifikata abbażi tar-regoli ta' solvenza, (3) ir-redditu mistenni tal-attivitajiet kummerċjabbli ta' SA Ducroire kien biżżejjed biex jikkonvinċi lil investitur privat fl-ekonomija tas-suq jagħmel dan l-investiment.

1. It-tranżazzjoni tikkonsisti fi trasferiment ta' attività eżistenti (17)

(40) L-awtoritajiet Belġjani jqisu li l-kontribuzzjoni f'kapital għandha tiġi evalwata fil-kuntest tagħha li huwa dak ta' trasferiment ta' attività eżistenti. L-attività kollha mqiegħda f'SA Ducroire meta nħolqot kienet tikkorrispondi purament għal trasferiment tal-portafoll tal-attivitajiet fuq perjodu qasir tal-ONDD.

(41) Għal dan il-għan, l-awtoritajiet Belġjani jiddikjaraw li l-entrati kollha tal-karta tal-bilanċ tal-kont kummerċjali relatati mal-attività kummerċjali ġew trasferiti fil-karta tal-bilanċ tal-ftuħ ta' SA Ducroire. Fuq in-naħa tal-assi, ir-riċevibbli direttament marbuta mal-poloz tal-assigurazzjoni diġà fil-portafoll biss ġew trasferiti (l-investimenti ma ġewx trasferiti). Fuq in-naħa tal-obbligazzjonijiet, l-entrati trasferiti jirrigwardaw biss dawk marbuta mal-portafoll tal-assigurazzjoni eżistenti u jeskludu għalhekk il-kapital, ir-riżervi u l-provvedimenti ta' ugwalizzazzjoni u d-diżastri (18). L-awtoritajiet Belġjani jenfasizzaw li l-EUR [45-70] miljun allokati fil-kont kummerċjali mhumiex trasferiti lil SA Ducroire peress li l-identifikazzjoni tal-ammont tal-kapital kienet soġġetta għal evalwazzjoni speċifika.

(42) L-awtoritajiet Belġjani jsostnu li l-kapital allokat għall-kont kummerċjali mhuwiex paragun rilevanti biex wieħed jivvaluta l-ħtiġijiet ta' kapital ta' SA Ducroire. Il-ħtieġa ta' kapital tal-kont kummerċjali kienet stmata permezz tal-applikazzjoni mekkanika tar-regoli tad-Direttiva 2002/13/KE tal-Parlament Ewropew u tal-Kunsill tal-5 ta' Marzu 2002 li temenda d-Direttiva 73/239/KEE tal-Kunsill fir-rigward tal-ħtiġiet tal-marġini ta' solvenza għal intrapriżi ta' assigurazzjoni mhux tal-ħajja (19) (minn hawn 'il quddiem “Direttiva Solvenza I”) li jikkorrispondu għar-regoli prudenzjali biex tinkiseb l-approvazzjoni tal-OCA għall-attività fuq żmien qasir peress li din ma baqgħetx tgawdi mill-garanzija tal-Istat, iżda dan il-kapital mhuwiex il-kapital ekonomiku meħtieġ biex ikopri l-profil tar-riskju ta' din l-attività.

(43) Skont l-awtoritajiet Belġjani, hemm differenza bejn l-imġiba ta' investitur privat li jfittex ir-redditu ta' investiment ġdid u impriża ewlenija li toħloq sussidjarja għall-attivitajiet eżistenti tagħha. Li jiġi ġġudikat mod ieħor jista' skont l-awtoritajiet Belġjani jġiegħel lil kumpanija pubblika tbigħ jew twaqqaf attività ekonomika jekk din ma jkollhiex redditu biżżejjed għal investitur privat f'ekonomija tas-suq, li jkun ksur tal-prinċipju tan-newtralità tal-kapital pubbliku stabbilit fl-Artikolu 345 tat-TFUE.

2. Il-metodi wżati sabiex jiġġustifikaw l-ammont tal-kapital ta' SA Ducroire

(44) L-awtoritajiet Belġjani jsostnu li fl-2004, żewġ metodi setgħu jiġu kkunsidrati sabiex jiġu ddeterminati l-ħtiġijiet ta' kapital tal-assiguraturi tal-kreditu: (a) il-metodu klassiku tas-settur tal-assigurazzjoni inġenerali, stabbilit mid-Direttiva Solvenza I u li huwa bbażat fuq ir-remunerazzjoni tar-riskji (jiġifieri l-primjums — “premium based approach”) u (b) il-metodu bbażat fuq ir-riskji involuti (“exposure based approach”), bħal pereżempju l-metodu tar-regoli ta' Basel applikati fis-settur bankarju u l-metodu Standard & Poor's għad-determinazzjoni tal-kapital meħtieġ għal assiguratur tal-kreditu.

Regoli prudenzjali fis-seħħ: Solvenza I

(45) Fil-każ ta' SA Ducroire, l-awtoritajiet Belġjani jqisu li l-metodu previst mid-Direttiva Solvenza I ma jirriflettix biżżejjed il-profil finanzjarju globali ta' assiguratur.

(46) Skont id-Direttiva Solvenza I, il-ħtieġa tal-marġini ta' likwidità hija ugwali għall-ogħla ammont bejn żewġ riżultati, wieħed ibbażat fuq l-ammont annwali tal-primjums jew kontribuzzjonijiet, u l-ieħor fuq il-piż medju tal-pretensjonijiet għall-aħħar tliet snin finanzjarji. Madankollu, il-limitu minimu assolut huwa ta' EUR 3 miljun għas-snin 2004 sal-2006 u ta' EUR 3,2 miljun għas-snin 2007 sal-2009.

(47) L-applikazzjoni ta' dawn ir-regoli mill-ONDD twassal għal livell ta' kapital minimu għal SA Ducroire ta' madwar EUR 3 sa 3,3 miljun (20), bejn l-2005 u l-2007, fuq il-bażi tal-informazzjoni tal-pjan ta' direzzjoni tan-negozju (ara t-Tabella 2: hawn taħt).

(48) Il-Belġju ssostni li l-ħtiġijiet ta' kapital tal-assiguraturi tal-kreditu jiddependu aktar fuq ir-riskji involuti milli fuq ir-remunerazzjoni tar-riskji (il-primjums) u li l-metodoloġiji bbażati fuq ir-riskji involuti (“exposure based approach”) (bħal pereżempju l-Artikolu 8 tal-Liġi tal-1939 dwar l-ONDD, il-metodu Standard & Poor's, jew il-metodu tar-regoli ta' Basel użati fis-settur bankarju) huma aktar adattati mid-Direttiva Solvenza I, ibbażata fuq ir-remunerazzjoni tar-riskji (“premium based approach”).

(49) Skont l-awtoritajiet Belġjani, il-portafoll tar-riskji assigurati minn SA Ducroire mhux tas-soltu peress li, għall-kuntrarju tal-parti l-kbira tal-kompetituri tagħha, hija tkopri l-aktar riskji mhux kummerċjabbli fis-sens tal-Komunikazzjoni dwar l-assigurazzjoni ta' esportazzjoni bi kreditu. Il-livell ta' riskju assoċjat ma' portafoll bħal dan huwa sostanzjalment ogħla minn dak ta' portafoll esklussivament jew parzjalment magħmul minn riskji kummerċjabbli u jiġġustifika skont il-Belġju l-użu ta' regoli aktar prudenti.

“Exposure based approach”: (i) Applikazzjoni tal-Artikolu 8 tal-Liġi tal-1939 dwar l-ONDD għal SA Ducroire

(50) L-awtoritajiet Belġjani jqisu l-applikazzjoni tal-Artikolu 8 tal-Liġi tal-31 ta' Awwissu 1939 dwar l-ONDD (21) (minn hawn 'il quddiem il-“Liġi tal-1939”) xierqa f'dan il-każ minħabba li hija ispirata mill-“exposure based approach”. Huwa importanti li wieħed jinnota li l-Artikolu 8 tal-Liġi tal-1939 ma għandu l-ebda ambitu regolatorju għal SA Ducroire minħabba li japplika biss għall-ONDD.

(51) Barra minn hekk, għalkemm l-Artikolu 8 jindika l-ammont massimu tal-impenji tal-ONDD li jirriżultaw mill-attivitajiet tiegħu f'ismu stess bil-garanzija tal-Istat kif ukoll minn dawk f'isem l-Istat, l-awtoritajiet Belġjani jikkunsidraw li l-Artikolu 8 tal-Liġi tal-1939 jikkostitwixxi punt ta' referenza minimu għal SA Ducroire, li ma tgawdix minn garanzija tal-Istat.

(52) Bl-applikazzjoni tal-Artikolu 8(1) tal-Liġi tal-1939 (22), li jindika li l-impenji ma jistgħux jaqbżu 20 darba l-ammont totali tal-allokazzjoni u tar-riżerva ġenerali, l-awtoritajiet Belġjani jistmaw (23) il-ħtieġa ta' kapital ta' SA Ducroire għal madwar EUR 92 sa 106 miljun bejn l-2005 u l-2007 abbażi tal-pjan ta' direzzjoni tan-negozju, (ara t-Tabella 2: hawn taħt).

“Exposure based approach”: (ii) mudell żviluppat minn Standard & Poor's

(53) Fil-kummenti tagħhom, l-awtoritajiet Belġjani jirreferu għall-metodu żviluppat minn Standard & Poor's sabiex jiddeterminaw il-kapital meħtieġ minn assiguratur tal-kreditu.

(54) Biex jiġi stabbilit il-livell ta' dan il-kapital (24), Standard & Poor's jużaw mudell ibbażat fuq ir-riskji involuti (“exposure based approach”) flimkien ma' valutazzjoni tar-riassigurazzjoni tal-assiguratur. Il-kapital meħtieġ huwa ddeterminat skont metodoloġija li tqabbel il-pretensjonijiet grossi mal-ammonti assigurati grossi (“the gross loss over gross exposure method”) fuq perjodu ta' (normalment) 10 snin. L-ogħla proporzjon matul dan il-perjodu huwa mmultiplikat b'fattur ta' 1,25 u applikat għall-ammonti assigurati proġettati u aġġustati sabiex jirriflettu r-riassigurazzjoni. Il-mudell huwa bbażat fuq l-ipoteżi li l-portafoll tal-assiguratur huwa raġonevolment diversifikat tajjeb ġeografikament u skont il-linja tan-negozju (“line of business”).

(55) Għalkemm jirreferu għalih, l-awtoritajiet Belġjani ma użawx il-metodu ta' Standard & Poor's sabiex jiddeterminaw il-livell tal-kapital meħtieġ għal SA Ducroire.

“Exposure based approach”: (iii) Applikazzjoni tar-regoli ta' Basel I għall-assiguratur tal-kreditu (il-proporzjon ta' Cooke)

(56) Skont l-awtoritajiet Belġjani, ir-regoli ta' Basel huma aktar adattati sabiex wieħed jivvaluta s-solvenza tal-assiguraturi tal-kreditu milli r-regoli prudenzjali fis-seħħ, jiġifieri d-Direttiva LikwidtàI. In-natura tal-attivitajiet tal-assiguraturi tal-kreditu u l-prinċipju ta' prekawzjoni jiġġustifikaw l-użu tar-regoli ta' Basel. Skont l-awtoritajiet, l-assigurazzjoni tal-kreditu tixbaħ lill-attività ta' kreditu tal-banek fil-livell tar-riskju tal-kontroparti (l-aktar ir-riskju ta' nuqqas ta' ħlas mid-debitur). Barra minn hekk, l-attività ta' SA Ducroire, għall-kuntrarju ta' dik ta' assiguraturi ta' kreditu oħrajn privati, tinkludi essenzjalment riskji ta' kreditu fuq debituri li jinsabu f'pajjiżi inqas żviluppati jew pajjiżi emerġenti (riskji li jinsabu fiż-Żona 2 (25)).

(57) Għalhekk, skont l-awtoritajiet Belġjani, il-proporzjon ta' Cooke tar-regoli prudenzjali ta' Basel I li jeħtieġ kapitalizzazzjoni minima ugwali għal 8 % tal-impenji netti, huwa aktar xieraq biew wieħed jevalwa s-solvenza tal-assiguraturi tal-kreditu.

(58) Jidher mill-minuti tal-Bord tad-Diretturi tal-ONDD tal-20 ta' April 2004 li dan tal-aħħar ibbaża fuq il-proporzjon ta' Cooke sabiex jiddetermina l-kapital meħtieġ għal SA Ducroire waqt li fl-istess ħin ikkunsidra l-ħtieġa li jipprovdi lill-kumpanija b'responsabbiltà limitata kredibbiltà suffiċjenti fil-konfront tal-kompetituri tagħha.

(59) Fil-fatt, il-proporzjon magħżul mill-awtoritajiet Belġjani fil-kalkoli mhuwiex ta' 8 % kif preskritt mir-regoli ta' Basel I iżda ta' 10 % sabiex jipprovdu bafer ta' sigurtà.

(60) Il-kapital iddeterminat b'dan il-mod mill-ONDD għal SA Ducroire u kif indikat (26) fil-pjanijiet finanzjarji sottomessi lir-regolatur u fin-nota ta' informazzjoni tal-20 ta' April 2004 li fuq il-bażi tagħha l-Bord tad-Diretturi ta l-kunsens tiegħu fil-prinċipju għall-ħolqien ta' SA Ducroire b'kapital sottoskritt ta' EUR 150 miljun, kien ta' madwar EUR 68 sa 74 miljun għal tmiem l-2006, (ara t-Tabella 2: hawn taħt). Is-suppożizzjonijiet magħmula kienu jinkludu biss il-kopertura tar-riskji li jinsabu fiż-Żona 2 u fl-għaxar pajjiżi li ssieħbu fl-Unjoni Ewropea f'Mejju 2004.

(61) Għall-kuntrarju, fin-nota tal-istrateġija tat-28 ta' Settembru 2004 (27), il-kapital stmat mill-ONDD skont il-proporzjon ta' Cooke (10 % tal-impenji netti), bejn l-2005 u l-2007, kien ta' madwar EUR 74 sa 101 miljun. Għall-kuntrarju tal-projezzjonijiet finanzjarji tan-nota ta' April 2004, il-projezzjonijiet finanzjarji ta' Settembru 2004 kienu jinkludu l-kopertura tar-riskji kollha fuq żmien qasir, biex b'hekk kienu jinkorporaw iż-Żoni 1 u 2 kollha. F'din in-nota ġie konkluż li “kapital imħallas ta' EUR 100 miljun huwa biżżejjed biex titwettaq l-attività fuq żmien qasir ta' poloz globali għall-esportaturi sal-2007 iżda wara dan il-perjodu jkollu jiġi rivedut”.

(62) L-awtoritajiet Belġjani jikkunsidraw li l-applikazzjoni tal-proporzjon ta' Cooke mhijiex metodu xieraq biex wieħed jaqsam il-ħtiġijiet ta' kapital bejn l-attività kummerċjabbli u l-attività mhux kummerċjabbli, peress li l-metodu tal-proporzjon ta' Cooke, li jiġi applikat għall-ammonti tal-impenji, joħloq ċerta linearità peress li ma jikkunsidrax biżżejjed il-varjetà tad-diversi riskji sottostanti.

Applikazzjoni tal-metodoloġija tad-Direttiva Solvenza II b'mudell intern għar-riskji politiċi

(63) Ir-regoli tas-Solvenza II ġejjin mid-Direttiva 2009/138/KE tal-Parlament Ewropew u tal-Kunsill tal-25 ta' Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (28) (minn hawn 'il quddiem “Direttiva Solvenza II”).

(64) Biex titħaddem id-diviżjoni tal-ħtiġijiet ta' kapital bejn l-attivitajiet kummerċjabbli minn naħa u dawk mhux kummerċjabbli min-naħa l-oħra, l-ONDD żviluppa fl-2011 metodoloġija li huwa jqis aktar xierqa. Din hija l-formula standard ta' Solvenza II (29), żviluppata bħala parti mill-Quantitative Impact Study 5 (QIS 5), akkumpanjata minn mudell intern tal-ħtieġa ta' kapital li jkopri r-riskju politiku u kkalibrat sabiex jissodisfa solvenza ugwali għal rating A u applikata bil-parametri korrispondenti għall-2004.

(65) Skont l-awtoritajiet Belġjani, wieħed jista' raġonevolment iqis li investitur privat prudenti kien jibbaża ruħu fuq din il-metodoloġija fl-2004.

(66) Il-formula standard ta' Solvenza II QIS 5 ġiet applikata mill-ONDD għar-riskji kollha minbarra r-riskji politiċi. Skont l-awtoritajiet Belġjani, ir-riskju politiku fl-assigurazzjoni tal-kreditu jixbaħ lil forma ta' riskju ta' katastrofi. Madankollu, skont l-awtoritajiet Belġjani, ir-riskju ta' katastrofi għall-assigurazzjoni tal-kreditu mhijiex koperta tajjeb bil-formula standard ta' Solvenza II QIS 5. Għaldaqstant, fil-fehma tagħhom, huwa ġġustifikat li wieħed juża mudell intern għall-istima tal-ħtieġa ta' kapital tar-riskji politiċi.

(67) Skont dan il-metodu, il-ħtieġa ta' kapital ta' SA Ducroire hija stmata (30) għal madwar EUR 80 sa 99 miljun, bejn l-2005 u l-2007, u għal madwar EUR [125-150] miljun fl-2009 abbażi tal-pjan ta' direzzjoni tan-negozju (ara t-Tabella 2: hawn taħt). Il-parti l-kbira ta' din il-ħtieġa ta' kapital ġejja mill-kopertura tar-riskju politiku.

(68) Wara talba mill-Kummissjoni, l-awtoritajiet Belġjani stmaw il-ħtieġa ta' kapital ta' SA Ducroire bl-applikazzjoni tal-formula standard ta' Solvenza II QIS 5 għal kull tip ta' riskju (inkluż ir-riskju politiku). F'dan il-każ, il-ħtieġa ta' kapital ta' SA Ducroire hija (31) inqas minn EUR 23 sa 25 miljun bejn l-2005 u l-2007 u inqas minn EUR [25-50] miljun għall-2009 (ara t-Tabella 2: hawn taħt). Tabella 2: Determinazzjoni tal-kapital ta' SA Ducroire mill-ONDD/l-awtoritajiet Belġjani għas-snin 2005, 2007 u 2009 skont żewġ xenarji ta' tkabbir u skont metodi differenti (f'miljuni ta' EUR) Metodoloġija Xenarju (32) Perjodu kkunsidrat Ħtieġa ta' kapital għar-riskji kummerċjabbli Ħtieġa ta' kapital għar-riskji mhux kummerċjabbli Total Ibbażat fuq il-pjan ta' direzzjoni tan-negozju Solvenza I skont il-kummenti ta' Diċembru 2011 A (3 %) L-aħħar tal-2005 3,0 3,0 3 (33) L-aħħar tal- 2007 3,2 3,2 3,2 (33) B (6 %) L-aħħar tal-2005 3,0 3,0 3,0 (33) L-aħħar tal-2007 3,2 3,2 3,3 (33) Artikolu 8 tal-Liġi tal-1939 skont il-kummenti ta' Diċembru 2011 A (3 %) L-aħħar tal-2005 92 L-aħħar tal-2007 97 L-aħħar tal-2009 [100-125] B (6 %) L-aħħar tal-2005 95 L-aħħar tal-2007 106 L-aħħar tal-2009 [100-125] Proporzjon ta' Cooke/Basel I (10 % tal-impenji netti) skont il-minuti tal-BD tal-20.04.2004 u kif ippreżentati lir-regolatur A (3 %) L-aħħar tal-2006 68,2 B (6 %) L-aħħar tal-2006 74,3 Proporzjon ta' Cooke/Basel II (b'10 % tal-impenji netti) skont in-nota ta'strateġija tat-28.09.2004 A (3 %) L-aħħar tal- 2005 73,5 L-aħħar tal- 2007 92,2 B (6 %) L-aħħar tal-2005 77,4 L-aħħar tal-2007 100,7 Proporzjon ta' Cooke/Basel I (b'10 % tal-impenji netti) skont il-kummenti ta' Diċembru 2011 A (3 %) L-aħħar tal-2009 [100-125] B (6 %) L-aħħar tal-2009 [125-150] Solvenza II, metodu “standard” (tal-2011) skont il-kummenti ta' Diċembru 2011, Anness B10 A (3 %) L-aħħar tal-2005 7,0 48,0 55,0 L-aħħar tal-2007 9,0 56,0 65,0 L-aħħar tal-2009 [10-20] [65-80] [75-100] B (6 %) L-aħħar tal-2005 8,0 51,0 59,0 L-aħħar tal-2007 10,0 64,0 74,0 L-aħħar tal-2009 [5-15] [70-85] [75-100] Solvenza II bil-mudell intern għar-riskji politiċi skont il-kummenti ta' Diċembru 2011 A (3 %) L-aħħar tal- 2005 7,0 73,0 80,0 L-aħħar tal-2007 9,0 81,0 90,0 L-aħħar tal-2009 [5-15] [110-135] [125-150] B (6 %) L-aħħar tal-2005 8,0 74,0 82,0 L-aħħar tal-2007 10,0 89,0 99,0 L-aħħar tal-2009 [5-15] [120-135] [125-150] Kapital (QIS 5 + mudell intern) aġġustat (ara l-premessa (76)) inkluż il-qligħ akkumulat (34) A (3 %) L-aħħar tal-2005 9,8 90,2 100,0 L-aħħar tal-2007 10,8 91,7 102,5 L-aħħar tal-2009 [5-15] [130-145] [135-160] B (6 %) L-aħħar tal-2005 9,8 90,2 100 L-aħħar tal-2007 11 92,3 103,3 L-aħħar tal-2009 [10-20] [140-155] [150-175] Ibbażat fuq il-figuri miksuba Kapital imħallas allokat skont il-kummenti tal-31 ta' Mejju 2012 L-aħħar tal-2011 [40-80] [70-110] 150,0

(69) Fil-kummenti tiegħu tas-16 u tal-31 ta' Mejju 2012, l-ONDD qal li, wara d-deċiżjonijiet strateġiċi meħuda bejn l-2007 u l-2009 (pereżempju, tibdil fl-istrateġija tar-riassigurazzjoni, tibdil fil-parametri tar-riskji tal-portafoll tar-riskji mhux kummerċjabbli) li ma kinux previsti fil-pjan strateġiku tiegħu tal-2004, saru xi trasferimenti interni tal-kapital min-negozju mhux kummerċjabbli għan-negozju kummerċjabbli.

3. Il-prinċipju tal-investitur privat f'ekonomija tas-suq

(70) Skont l-awtoritajiet Belġjani, l-injezzjoni ta' kapital inizjali tal-ONDD meta nħolqot SA Ducroire tissodisfa l-kriterju tal-investitur privat f'ekonomija tas-suq.

Ir-redditu skont il-projezzjonijiet tal-2004

(71) Fin-nota ta' April 2004, l-ONDD assuma, skont ix-xenarju 1B ibbażat fuq tkabbir tal-attivitajiet ta' 6 %, rata ta' redditu azzjonarju (“return on equity” jew “ROE”) ta' 1,3 % sa 1,5 % għall-ewwel tliet snin ta' attività ta' SA Ducroire (2005, 2006, u 2007) inklużi l-provvedimenti ta' ugwalizzazzjoni, u ta' 2,2 % sa 2,9 % għal dawn l-istess snin mingħajr il-provvedimenti ta' ugwalizzazzjoni. Tabella 3: Projezzjonijiet finanzjarji ta' April 2004 (ambitu: Żona 1 “10 pajjiżi msieħba” + Żona 2) (f'eluf ta' EUR) Xenarju 1A: tkabbir ta' 3 % Xenarju 1 B: tkabbir ta' 6 % Baġit 2005 Baġit 2006 Baġit 2007 Baġit 2005 Baġit 2006 Baġit 2007 Riżultat tal-attività ta' assigurazzjoni – 527 – 536 – 543 47 389 763 Riżultat tal-attività ta' ġestjoni 1 643 1 692 1 742 1 749 1 885 2 029 Riżultat tekniku 1 116 1 156 1 199 1 797 2 274 2 792 Allokazzjoni għall-provvediment ta' ugwalizzazzjoni – 837 – 867 – 899 – 1 347 – 1 706 – 2 094 Riżultat tekniku wara provvedimenti ta' ugwalizzazzjoni. 279 289 300 449 569 698 Riżultat finanzjarju 2 360 2 468 2 577 2 369 2 499 2 641 Taxxi – 871 – 910 – 949 – 930 – 1 012 – 1 102 Riżultat 1 768 1 847 1 927 1 888 2 055 2 237 Kapital 150 000 150 000 150 000 150 000 150 000 150 000 Redditu azzjonarju (riżultat/kapital) 1,2 % 1,2 % 1,3 % 1,3 % 1,4 % 1,5 % Riżultat + riż. ta' ekwal. 2 605 2 715 2 826 3 235 3 761 4 331 Return on equity qabel provvediment ta' ugwalizzazzjoni (Riżultat + provvediment ta' ugwalizzazzjoni)/kapital 1,7 % 1,8 % 1,9 % 2,2 % 2,5 % 2,9 % Fluss tal-flus 5 744 5 190 5 803 6 634 6 557 7 742 Livell ta' kapital meħtieġ mill-attività 68 186 74 319 Sors: l-ONDD: Dawn huma l-projezzjonijiet finanzjarji li jidhru fl-Anness 8, paġna 70 (nota intitolata “Il-Ħolqien ta' kumpanija b'responsabbiltà limitata” ippreżentata lill-Bord tad-Diretturi tal-ONDD tal-20 ta' April 2004) tal-kummenti tal-awtoritajiet Belġjani tal-1 ta' Ġunju 2011.

(72) Fin-nota ppreżentata lill-Bord tad-Diretturi tiegħu tat-28 ta' Settembru 2004 — jiġifieri wara l-ħolqien ta' SA Ducroire fit-23 ta' Settembru 2004 — l-ONDD assuma, skont ix-xenarju “dinamiku — tkabbir ta' 6 %”, ROE ta' 1,3 % sa 1,9 % għat-tliet snin 2005, 2006, u 2007 inklużi l-provvedimenti ta' ugwalizzazzjoni, u ta' 2,8 % sa 4,3 % għal dawn l-istess snin mingħajr provvedimenti ta' ugwalizzazzjoni. Il-projezzjonijiet finanzjarji ta' Settembru 2004 jippreżentaw riżultati kemxejn differenti minn dawk ta' April 2004 peress li dawk ta' Settembru 2004 huma bbażati fuq firxa ta' attivitajiet usa' (iż-Żona 1 kollha). Barra minn hekk ċerti suppożizzjonijiet kienu riveduti f'Settembru 2004. Tabella 4: Projezzjonijiet finanzjarji — Settembru 2004 (ambitu: Żona 1 u Żona 2 kollha) (f'eluf ta' EUR) Xenarju 1A: tkabbir ta' 3 % Xenarju 1 B: tkabbir ta' 6 % Baġit 2005 Baġit 2006 Baġit 2007 Baġit 2005 Baġit 2006 Baġit 2007 Riżultat tal-attività ta' assigurazzjoni (35) – 229 49 292 330 924 1 504 li minnhom riskji mhux kummerċjabbli (Żona 2) 378 688 970 918 1 537 2 148 li minnhom riskji kummerċjabbli (Żona 1 “10 pajjiżi msieħba”) – 619 – 579 – 545 – 600 – 553 – 511 li minnhom riskji kummerċjabbli oħrajn (Żona 1 “Pajjiżi oħrajn)” 13 – 12 3 31 43 109 Riżultat tal-attività ta' ġestjoni 1 662 1 734 1 805 1 768 1 924 2 086 Riżultat tekniku 1 433 1 783 2 096 2 097 2 848 3 590 Allokazzjoni għall-provvediment ta' ugwalizzazzjoni – 1 066 – 1 383 – 1 672 – 1 564 – 2 182 – 2 392 Riżultat tekniku wara provvediment ta' ugwalizzazzjoni. 367 400 425 533 667 1 197 Riżultat finanzjarju 1 366 1 470 1 581 1 375 1 500 1 642 Taxxi – 568 – 637 – 706 – 626 – 735 – 981 Riżultat 1 165 1 233 1 300 1 282 1 432 1 858 Kapital 100 000 100 000 100 000 100 000 100 000 100 000 Redditu azzjonarju (riżultat/kapital) 1,2 % 1,2 % 1,3 % 1,3 % 1,4 % 1,9 % Riżultat +provvediment ta' ugwalizzazzjoni 2 231 2 616 2 972 2 846 3 614 4 251 Redditu azzjonarju qabel provvediment ta' ugwalizzazzjoni (riżultat + provvediment ta' ugwalizzazzjoni)/kapital 2,2 % 2,6 % 3,0 % 2,8 % 3,6 % 4,3 % Fluss tal-flus 5 358 5 152 6 080 6 233 6 471 7 796 Livell ta' kapital meħtieġ mill-attività 73 506 82 798 92 150 77 419 88 931 100 696 Sors: L-ONDD: Dawn huma l-projezzjonijiet finanzjarji li jidhru fil-paġna 28 u fl-Anness 9 tan-nota intitolata “Linji gwida strateġiċi għall-ONDD u l-kumpanija b'responsabbiltà limitata tiegħu” ippreżentata lill-Bord tad-Diretturi tal-ONDD tat-28 ta' Settembru 2004, sottomessa mill-awtoritajiet Belġjani fl-1 ta' Ġunju 2011 fl-Anness 10 tal-kummenti tagħhom.

(73) Għall-kuntrarju tan-nota ta' April 2004, l-ROE huwa kkalkulat abbażi ta' EUR 100 miljun ta' kapital imħallas, mingħajr ma ġew ikkunsidrati l-EUR 50 miljun supplimentari investiti iżda mhux imħallsa.

(74) F'dak li jirrigwarda l-ROE mistenni għall-attività tar-riskji kummerċjabbli, l-awtoritajiet Belġjani spjegaw li t-tqassim kif stipulat fin-nota tal-istrateġija ppreżentata lill-Bord tad-Diretturi tat-28 ta' Settembru 2004 (36) ma għandux ikun ikkunsidrat għall-analiżi tar-redditu mill-attivitajiet kummerċjabbli u mhux kummerċjabbli. L-awtoritajiet Belġjani spjegaw (37) li dawn il-projezzjonijiet huma assurdi, peress li l-livell ta' pretensjonijiet kien stmat għoli żżejjed għar-riskji li saru kummerċjabbli fl-2004, filwaqt li ma ġietx ikkunsidrata l-possibbiltà għal assiguratur li jaġġusta l-primjums f'każ ta' ammont kbir ta' pretensjonijiet li fil-fatt kien osservat. L-awtoritajiet Belġjani jfakkru li l-Bord tad-Diretturi tal-ONDD ma bbażax ruħu fuq it-tqassim magħmul fl-Anness 9 tan-nota strateġika sabiex jiddeċiedi l-livell ta' kapitalizzazzjoni ta' SA Ducroire.

Redditu skont il-projezzjonijiet stabbiliti ex post fl-2011

(75) Għalhekk dawn il-projezzjonijiet tal-2004 ma servewx ta' bażi għat-tqassim tal-projezzjonijiet tar-riskji kummerċjabbli u mhux kummerċjabbli ppreżentati lill-Kummissjoni f'Ġunju 2011. Il-kummenti ta' Ġunju 2011, min-naħa tagħhom, kienu bbażati fuq l-istorja ta' qabel l-2004 u fuq il-prestazzjoni tal-kompetituri ta' SA Ducroire f'dak iż-żmien. Il-Belġju jemmen li l-approċċ użat fil-kummenti ta' Ġunju 2011 jirrifletti aħjar ir-raġunamenti li seta' segwa investitur privat fl-2004, u fl-istess waqt jibqa' konsistenti mar-riżultat ikkonsolidat.

(76) Fil-kummenti tagħhom ta' Ġunju 2011, l-awtoritajiet Belġjani stmaw ir-redditu għall-attivitajiet kummerċjabbli meta mqabbel mal-kapital allokat għal din l-attività skont il-mudell ta' Solvenza II (formula standard QIS 5 u mudell intern), metodu li ġie żviluppat ex post wara t-talba tal-Kummissjoni. Għandu jiġi nnutat li d-differenza bejn l-ammont tal-kapital minimu skont dan il-mudell, jiġifieri EUR 82 miljun, u l-kapital effettivament imħallas ta' EUR 100 miljun ġie allokat lill-attività kummerċjabbli u mhux kummerċjabbli b'mod proporzjonat mas-sehem rispettiv tagħhom fil-kapital minimu ta' EUR 82 miljun. Minn dan jirriżulta li l-kapital “aġġustat” stmat mill-ONDD għar-riskji kummerċjabbli jammonta għal EUR 9,8 miljun għall-2005 (38) (ara t-Tabella 5 hawn taħt).

(77) Abbażi tal-projezzjonijiet finanzjarji riveduti u ppreżentati mill-awtoritajiet Belġjani fl-2011 u l-istimi tagħhom tal-kapital allokat għall-attività relatata mar-riskji kummerċjabbli kif spjegat fil-premessa (76), ir-redditu mill-attività tar-riskji kummerċjabbli għall-2005-2007, kif stabbilit mill-awtoritajiet Belġjani huwa ppreżentat hawn taħt: Tabella 5: Projezzjonijiet finanzjarji kkalkulati mill-ġdid fl-2011 (39) (f'eluf ta' EUR) Xenarju 1B (tkabbir 6 %) riskji kummerċjabbli Xenarju 1 B (tkabbir 6 %) riskji mhux kummerċjabbli Projezzjonijiet finanzjarji Baġit 2005 Baġit 2006 Baġit 2007 Baġit 2005 Baġit 2006 Baġit 2007 Riżultat tal-attività ta' assigurazzjoni 656 516 596 – 326 408 908 Riżultat tal-attività ta' ġestjoni 292 329 363 1 476 1 596 1 723 Riżultat tekniku qabel il-provvediment 948 845 959 1 150 2 004 2 631 Allokazzjoni għall-provvediment ta' ugwalizzazzjoni – 328 – 347 – 368 – 1 236 – 1 835 – 2 024 Riżultat tekniku provvediment ta' ugwalizzazzjoni. 620 497 591 -86 170 607 Riżultat finanzjarju 280 347 374 1 095 1 153 1 268 Taxxi – 297 – 279 – 318 – 330 – 456 – 664 Riżultat wara t-taxxa 603 566 646 679 866 1 212 Kapital (QIS 5 + mudell intern) aġġustat (40) 9 756 10 322 10 969 90 244 91 110 92 321 Kapital aġġustat + provvediment ta' ugwalizzazzjoni 9 756 10 437 11 205 90 244 91 743 93 671 ROE (riżultat/kapital) 6,2 % 5,5 % 5,9 % 0,8 % 1,0 % 1,3 % Riżultat +provvediment ta' ugwalizzazjoni 823 799 893 1 511 2 068 2 519 ROE qabel provvediment ta' ugwalizzazzjoni. 8,4 % 7,7 % 8,0 % 1,7 % 2,3 % 2,7 %

(78) L-ROE huwa kkalkulat mill-awtoritajiet Belġjani fuq il-bażi ta' EUR 100 miljun ta' kapital imħallas, mingħajr ma jiġu kkunsidrati l-EUR 50 miljun supplimentari investiti iżda mħallsa biss fl-2009.

(79) Għad-dubju mqajjem fid-deċiżjoni tal-ftuħ li investitur privat jitlob remunerazzjoni fuq il-kapital mhux imħallas minħabba li jitilfu f'każ ta' falliment, l-awtoritajiet Belġjani wieġbu li huma jkomplu jsostnu l-pożizzjoni tagħhom, jiġifieri li l-kapital ta' EUR 50 miljun ma għandux jiġi kkunsidrat fil-kalkolu tal-profittabbiltà sakemm ikun effettivament imħallas. Fil-fehma tagħhom, il-falliment (jekk wieħed jissupponi li dan jirriżulta f'talba għall-bilanċ tal-kapital sottoskritt) ikollu biss l-effett li jnaqqas it-tul ta' tali investiment. Huma żiedu wkoll li, sal-ħlas tiegħu fl-2009, l-ONDD seta' jqiegħed liberament dan il-kapital ta' EUR 50 miljun fuq is-suq sabiex igawdi minn redditu korrispondenti.

(80) Barra minn hekk, skont l-awtoritajiet Belġjani, rata ta' investiment ta' 2 %, użata fil-projezzjonijiet tal-2004 u kkunsidrata fil-kalkoli ppreżentati fit-Tabella 5, hija inqas minn dik li investitur privat kien aktarx juża. Bl-użu ta' rata ta' investiment ta' 3,5 %, l-awtoritajiet Belġjani ddeterminaw li l-projezzjoni tal-profittabbiltà tan-negozju kummerċjabbli (ROE aġġustat għall-provvediment ta' ugwalizzazzjoni) tilħaq bejn l-2005-2007 livell ta' madwar 9,7 sa 10,4 % (meta mqabbla ma' madwar 7,7 sa 8,4 % b'rata ta' investiment ta' 2 %) (41).

L-użu tal-proporzjon ROR

(81) L-awtoritajiet Belġjani jqisu li r-rata l-aktar xierqa għall-valutazzjoni tar-redditu mistenni tal-investiment hija dik tal-“Economic Return on Revenue” (minn hawn 'il quddiem “ROR”), għalkemm din ir-rata hija nieqsa mill-projezzjonijiet finanzjarji ex ante (pjan ta' direzzjoni tan-negozju tal-ONDD). Din ir-rata hija kkalkulata bit-tqabbil tad-dħul tekniku (qabel l-allokazzjoni għall-provvediment ta' ugwalizzazzjoni) mal-fatturat (primjums tal-assigurazzjoni). Skont l-awtoritajiet Belġjani, l-ROR huwa l-aktar adattat peress li: (a) jiġi kkalkulat qabel il-provvediment ta' ugwalizzazzjoni, imposta mill-awtoritajiet prudenzjali Belġjani, u li għandha l-għan li tibbilanċja r-riżultati maż-żmien u tkopri telf possibbli futur li jirriżulta mill-attività futura; (b) l-ROR jirrifletti eżattament ir-redditu mill-attività ta' assigurazzjoni tal-kreditu billi jiżolah mir-redditu purament finanzjarju. Għalhekk jindika r-redditu marbut mal-“qalba” tal-attività tal-assigurazzjoni tal-kreditu.

(82) B'ROR ta' 16,5 % u 18,5 % rispettivament fl-2005 u fl-2006, SA Ducroire tkun aktar profittabbli (42) mit-tliet atturi l-kbar tal-assigurazzjoni tal-kreditu Coface, Euler Hermes u Atradius li l-ROR tagħhom fl-2005 u fl-2006 kienu rispettivament 9,7 % u 10,9 %, 16,0 % u 16,9 %, 9,3 % u 11,9 %.

Id-determinazzjoni tar-redditu mistenni

(83) Bi tweġiba għal kumment tal-Kummissjoni li seħqet li aktarx li investitur privat ma kienx jibbaża biss fuq il-proporzjon ROR sabiex jivvaluta r-redditu mill-investiment li jippjana li jagħmel, l-awtoritajiet Belġjani pproponew żewġ metodoloġiji ġodda, sabiex jiġġustifikaw li r-redditu ta' SA Ducroire kien biżżejjed fil-mument tal-kapitalizzazzjoni tagħha. Dawn huma (a) il-mudell “Capital Asset Pricing Model” (minn hawn 'il quddiem “CAPM”) (43), li permezz tiegħu tkun tista' tiġi vvalutata r-rata tar-redditu mistenni mis-suq għal assi finanzjarju bbażat fuq ir-riskju tiegħu u (b) valutazzjoni komparattiva (“benchmarking”) tar-redditu tal-assiguraturi tal-kreditu.

(84) Skont il-mudell CAPM, l-ispiża tal-kapital hija ddeterminata bil-formula li ġejja: Kost tal-kapital = rata mingħajr riskju + primjum tar-riskju tal-kapital Kost tal-kapital = rata mingħajr riskju + koeffiċjent beta tal-assi (*) [primjum tar-riskju fis-suq] Fejn il-Beta tal-assi jirrappreżenta l-volatilità tar-redditu tal-assi kkunsidrat imqabbla ma' dak tas-suq

(85) L-awtoritajiet Belġjani stmaw il-kost tal-kapital ta' SA Ducroire kif indikat fil-grafika li ġejja.

(86) Skont l-istimi tal-ONDD ibbażati fuq is-CAPM, investitur privat fis-settur Belġjan tal-assigurazzjoni mhux tal-ħajja kien jitlob fl-2004 redditu ta' mill-inqas ta' 7-8 %.

(87) Biex jinkiseb il-valutazzjoni komparattiva tar-redditu storiku tas-settur, l-awtoritajiet Belġjani ħolqu kampjun ta' assiguraturi billi għażlu lil dawk li jissodisfaw dawn il-kriterji: (a) atturi Ewropej, (b) li l-attività ewlenija tagħhom hija l-assigurazzjoni tal-kreditu, (c) li huma attivi l-aktar fis-settur tar-riskji kummerċjabbli u għandhom attività fis-settur tar-riskji mhux kummerċjabbli, minbarra l-kumpaniji soġġetti għal proċedura ta' għajnuna mill-Istat jew li nħolqu wara l-2004 u minbarra s-sussidjarji ta' kumpanija li ntgħażlet fil-kampjun. Il-kampjun jinkludi 11-il assiguratur. Skont l-awtoritajiet Belġjani, għall-assiguraturi tal-kreditu attivi l-aktar fis-settur tar-riskji kummerċjabbli, wieħed josserva ROE medju ta' 6 sa 7,5 % skont il-perjodu kkunsidrat (jiġifieri inklużi jew esklużi s-snin tal-kriżi). L-ROE medju għal dawn il-11-il assiguratur fl-2004 huwa ta' 7,8 % meta mqabbel ma' 13.3 % ROE medju għat-tliet atturi ta' referenza tas-suq (ara t-Tabella 6). Tabella 6: Valutazzjoni komparattiva ta' redditu tal-assiguraturi tal-kreditu mressaq mill-Belġju Metodoloġija ta' definizzjoni tal-kampjun għall-benchmarking ta' ROE kummerċjabbli ROE (45), 2000-09, Perċentwal Kumpaniji Uffiċċju prinċipali Sehem kummerċjabbli stmat (46) % Primjums grossi M€, 2004 ROE Medji Kriterji tal-għażla Daqs tal-kampjun 1999 2000 2001 2002 2003 2004 2005 2006 2007 2008 2009 2001-04 2003-04 2001 -09 ߦ Assiguraturi tal-kreditu membri fl-ICISA u fl-Unjoni ta' Berna (47) 115 Cesce Spanja 60 51 (48) 2,3 5,2 7,3 6,0 3,5 8,3 2,3 – 24,0 10,4 4,1 4,5 1,8 KUKE Il-Polonja 60 7 – 9,0 0,5 1,9 5,5 7,9 4,9 5,3 8,1 – 14,6 – 0,3 3,7 1,2 ߦ Assiguraturi tal-kreditu Ewropej (50) 47 COSEC Il-Portugall 90 37 1,5 1,7 – 5,1 8,1 7,3 2,2 6,0 – 9,0 1,8 1,5 1,5 1,6 Prisma Il-Ġermanja 100 36 0,0 4,8 6,8 4,7 5,6 9,3 12,9 17,1 9,5 15,9 7,6 6,6 7,5 9,9 ߦ Kumpaniji li l-attività ewlenija tagħhom hija l-assigurazzjoni tal-kreditu u li huma attivi l-aktar fuq ir-riskji kummerċjabbli (44) 19 Credit y Caucion Spanja 100 341 9,0 13,7 14,3 16,0 21,1 17,6 14,3 13,7 15,2 53,7 0,5 17,3 19,4 18,5 Baez Il-Bulgarija 60 0,5 4,7 8,7 5,3 11,5 10,6 14,2 4,7 4,7 9,2 ߦ Esklużjoni tal-kumpaniji soġġetti għal proċedura ta' għajnuna mill-Istat (i.e. SACE u SACE BT) 16 Garant L-Awstrija 50 4 – 7,3 – 5,6 0,6 1,3 3,2 -10,7 -7,3 -7,3 -3,1 Mehib L-Ungerija 90 6 (48) 0,2 0,8 2,2 0,8 -2,3 0,4 5,7 8,2 ߦ Esklużjoni tal-kumpaniji li nħolqu wara l-2004 u/jew sussidjarji ta' kumpanija oħra diġà fil-lista 11 Atradius Il-Pajjiżi l-Baxxi 90 1079 1,8 – 17,5 3,4 10,1 16,8 14,5 19,4 – 22,1 – 12,5 – 0,5 6,8 1,5 Euler Hermes Franza 96 1567 13,7 13,2 16,7 14,5 18,4 17,7 17,3 21,8 4,5 1,3 15,7 16,4 13,9 COFACE Franza 83 903 11,3 11,8 9,2 3,2 13,2 11,5 13,4 11,2 15,1 3,7 – 15,0 9,3 12,4 7,3 Medja (49) 11,0 5,0 3,4 7,0 7,8 8,9 8,4 9,8 4,6 -0,8 5,8 7,4 6,0 Medja (49) tat-tliet atturi ta' referenza 8,1 0,8 10,4 13,3 16,0 14,3 18,8 -4,6 -8,7 8,2 11,9 7,6 Medja (49) tal-atturi ta' daqs paragunabbli 3,1 4,7 5,3 5,8 6,2 6,2 6,4 8,0 2,2 4,7 5,5 5,3

(88) Skont l-awtoritajiet Belġjani, ir-redditu mistenni qabel il-provvediment ta' ugwalizzazzjoni (ROE qabel il-provvedimebt ta' ugwalizzazzjoni) tal-attività tar-riskji kummerċjabbli, skont il-projezzjonijiet finanzjarji kkalkulati mill-ġdid mill-awtoritajiet Belġjani fl-2011 taħt ix-xenarju 1B (ara t-Tabella 5), huwa konformi mal-aspettattivi ta' redditu li kien ikollu investitur privat fl-2004 (kif stmati mill-awtoritajiet Belġjani abbażi tal-ispiża tal-kapital skont il-mudell CAPM u fuq il-bażi tal-valutazzjoni komparattiva tar-redditu tal-assiguraturi tal-kreditu, ara l-premessi (86) u (87) rispettivament).

Separazzjoni tal-kontijiet

(89) Wara t-talba tal-Kummissjoni, magħmula fid-deċiżjoni tal-ftuħ, għall-konformità mal-punt 4.3 tal-Komunikazzjoni dwar l-assigurazzjoni ta' esportazzjoni bi kreditu li teħtieġ ġestjoni separata u kontijiet separati għall-attivitajiet tal-assigurazzjoni tar-riskji kummerċjabbli u tar-riskji mhux kummerċjabbli, l-awtoritajiet Belġjani wieġbu li separazzjoni bħal din tal-kontijiet mhijiex meħtieġa. Wara l-1 ta' Jannar 2005, l-attivitajiet għal żmien qasir (riskji kummerċjabbli u mhux kummerċjabbli) isiru fi ħdan SA Ducroire bħala parti mit-trasferiment ta' attività eżistenti. Skont l-awtoritajiet Belġjani, peress li SA Ducroire ma għadhiex tgawdi mill-appoġġ tal-Istat, anki għall-attività relatata mar-riskji mhux kummerċjabbli li hija twettaq, il-Belġju huwa tal-fehma li mhemmx bżonn li jsiru kontijiet separati.

V. VALUTAZZJONI TAL-GĦAJNUNA

V.1. L-EŻISTENZA TA' GĦAJNUNA MILL-ISTAT

(90) L-Artikolu 107(1) tat-TFUE jipprovdi li, ħlief għad-derogi previsti fit-Trattati, kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern.

(91) Il-Kummissjoni trid l-ewwel tanalizza jekk il-miżuri inkwistjoni humiex għajnuna mill-Istat skont l-Artikolu 107(1) tat-TFUE. Għaldaqstant, fit-taqsimiet li ġejjin, hija tanalizza l-miżuri fid-dawl tad-diversi kriterji li jikkostitwixxu għajnuna.

V.1.1. L-eżistenza ta' vantaġġ

V.1.1.1 L-eżistenza ta' vantaġġ minħabba l-garanzija mill-Istat (Miżura 1) u t-trasferimenti interni possibbli ta' riżorsi favur ir-riskji kummerċjabbli fi ħdan l-ONDD (Miżura 2)

(92) Skont il-punti 3.1 u 3.2 tal-Komunikazzjoni dwar l-assigurazzjoni ta' esportazzjoni bi kreditu, il-garanzija tal-Istat li minnha tgawdi kumpanija tal-assigurazzjoni tal-kreditu għall-esportazzjoni tista' tagħtiha vantaġġ finanzjarju fil-konfront tal-kompetituri tagħha. Għalhekk, l-investigazzjoni li nbdiet fit-23 ta' Frar 2011 (ara l-premessa (26)) kienet tirrigwarda prinċipalment il-garanzija tal-Istat Belġjan li minnha gawda l-ONDD għall-attività tiegħu marbuta mar-riskji kummerċjabbli.

(93) Mill-1 ta' Settembru 2003, kont “kummerċjali” li ma kienx igawdi, skont l-awtoritajiet Belġjani, mill-garanzija tal-Istat ġie assenjat għall-attività tal-ONDD marbuta mar-riskji fuq żmien qasir, inklużi r-riskji kummerċjabbli.

(94) Peress li fi ħdan l-ONDD ma kinux jeżistu kontijiet separati li jippermettu li wieħed jiddistingwi bejn l-attività ta' assigurazzjoni tar-riskji kummerċjabbli u dik marbuta mar-riskji mhux kummerċjabbli, l-awtoritajiet Belġjani ġew mistiedna jispjegaw il-parti tal-garanzija tal-Istat li setgħet titqies bħala allokata, sal-31 ta' Awwissu 2003, għall-attività marbuta mar-riskji kummerċjabbli. Huma ġew mistiedna wkoll jipprovdu l-evidenza li din il-garanzija waqfet fil-31 ta' Awwissu 2003 u mhux meta nħolqot SA Ducroire fl-1 ta' Jannar 2005.

(95) L-awtoritajiet Belġjani ddikjaraw li l-ONDD waqaf joffri kopertura tar-riskji fuq debituri fiż-“Żona 1” (51) fl-1993. Wara l-1993, l-attività tal-ONDD kienet immirata biss lejn ir-riskji mhux kummerċjabbli. L-ONDD kien jaċċetta b'mod pjuttost eċċezzjonali l-kopertura tar-riskji kummerċjabbli.

(96) Kif intqal fil-premessa (34), il-Belġju ddikjara li l-attività marbuta mar-riskji kummerċjabbli fi ħdan l-ONDD qabel Mejju 2004 kienet żgħira ħafna. Barra minn hekk, il-perċentwal baxx ħafna ta' riskji kummerċjabbli li dak iż-żmien kien kopert, kien kopert biss minħabba r-rabta ta' dawn ir-riskji ma' riskju mhux kummerċjabbli. Każ ipotetiku maħsub (52) huwa deskritt kif ġej: “Persuna assigurata X kienet tbigħ oġġetti lil intermedjarju A li jinsab fiż-żona 1, li kien jerġa' jbigħ l-oġġetti lill-klijent finali B, li jinsab fiż-żona 2. Ħafna drabi l-oġġetti kienu jitwasslu direttament lill-klijent finali B. Il-ħlas tal-fattura tal-assigurat X mill-intermedjarju A kien de facto marbut mal-ħlas tal-fattura tal-intermedjarju A mill-klijent finali B. Il-partijiet assigurati ġeneralment ma kinux isibu kopertura mingħand assiguratur ieħor tal-kreditu minħabba li dawn kienu operazzjonijiet li jiddependu fuq ir-riskju politiku tal-pajjiż fejn kien jinsab il-klijent finali B”.

(97) L-awtoritajiet Belġjani affermaw mill-ġdid li dawn ir-riskji ma kinux isibu kopertura mingħand assiguraturi tal-kreditu oħrajn privati.

(98) Fid-dawl tal-fatturi msemmija fil-premessi (93) sa (95), huwa stmat li dawn ir-riskji, għalkemm teoretikament jikkwalifikaw bħala kummerċjabbli (minħabba r-relazzjoni ewlenija bejn l-esportatur assigurat X, u l-intermedjarju A), fil-prattika għandhom jitqiesu bħala riskji mhux kumerċjabbli, minħabba l-kundizzjonijiet tas-suq ta' dan il-perjodu. Barra minn hekk, qabel Mejju 2004, dawn ir-riskji kienu koperti mill-ONDD b'mod għal kollox eċċezzjonali peress li kienu jirrappreżentaw inqas minn [0-2 %] tal-primjums (fil-perjodu 2000-2004) tal-portafoll fuq perjodu qasir tal-ONDD (ara l-premessa (34)).

(99) L-awtoritajiet Belġjani ġabu wkoll l-evidenza li l-garanzija tal-Istat li minnha kien igawdi l-ONDD għall-attività tiegħu marbuta mar-riskji kummerċjabbli waqfet taħdem mill-1 ta' Settembru 2003. Fil-fatt, din il-garanzija ntemmet mat-trasferiment tar-riskji kummerċjabbli fil-kont kummerċjali, kont li għalih l-ONDD kiseb l-approvazzjoni tal-OCA (53), preċiżament minħabba li dan il-kont ma kellux garanzija mill-Istat. Id-Digriet Irjali li jiddefinixxi l-attivitajiet imwettqa mill-ONDD f'ismu stess mingħajr il-garanzija tal-Istat, ippubblikat fl-1 ta' Settembru 2003, data li fiha daħal fis-seħħ, jiddefinixxi l-operazzjonijiet li għandhom jitħallsu minn dan il-kont. Wara d-dħul fis-seħħ tad-Digriet Irjali (54), kull kopertura ta' riskji permezz ta' polza ta' esportazzjoni u ta' inqas minn sentejn hija rregolata mill-Artikolu 3(2) tal-Liġi tal-1939 (attività f'isem l-ONDD mingħajr il-garanzija tal-Istat).

(100) Bħala konklużjoni, id-dubji mqajma mill-Kummissjoni fid-deċiżjoni tal-ftuħ u li kienu jirrigwardaw l-eżistenza ta' vantaġġ għall-attività ta' assigurazzjoni tar-riskji kummerċjabbli minħabba l-garanzija tal-Istat għandhom jitneħħew. Fil-fatt, huwa kkunsidrat li l-garanzija tal-Istat li minnha gawda l-ONDD għall-attività tiegħu marbuta mar-riskji kummerċjabbli sa Awwissu 2003 ma tatx vantaġġ kompetittiv lil din l-attività meta mqabbla mal-kompetituri tiegħu, peress li ma kienet teżisti l-ebda attività verament kummerċjabbli. Barra minn hekk, ma kien hemm l-ebda tentattiv ta' żvilupp ta' attività verament kummerċjabbli fuq il-bażi tal-garanzija tal-Istat. Wieħed jista' jikkonkludi wkoll li l-attività kollha marbuta mar-riskji fuq żmien qasir ma baqgħetx tgawdi mill-garanzija tal-Istat mill-1 ta' Settembru 2003.

(101) Ma kienx hemm trasferimenti interni favur ir-riskji kummerċjabbli fi ħdan l-ONDD minħabba li ma kien hemm ebda attività ta' riskji verament kummerċjabbli. Ma kien hemm l-ebda tentattiv ta' żvilupp ta' attività verament kummerċjabbli fuq il-bażi ta' trasferiment ta' riżorsi tal-attività mhux kummerċjabbli (ara l-premessa (98)). Bħala konklużjoni, ma hemm l-ebda evidenza li ssostni l-eżistenza ta' trasferimenti ta' riżorsi favur ir-riskji kummerċjabbli fi ħdan l-ONDD jew ta' kwalunkwe vantaġġ li minnu seta' gawda l-ONDD wara trasferimenti bħal dawn.

(102) Għaldaqstant, il-Miżuri 1 u 2 ma jagħtux vantaġġ skont l-Artikolu 107 tat-TFUE. Għalhekk, mhumiex għajnuna mill-Istat.

(103) Minn dan jirriżulta li l-analiżi tal-kriterji l-oħrajn li jikkostitwixxu għajnuna (riżorsi tal-Istat, selettività, distorsjoni tal-kompetizzjoni) mhijiex sejra tkun żviluppata għall-Miżuri 1 u 2 fil-partijiet li ġejjin.

V.1.1.2 L-eżistenza ta' vantaġġ minħabba l-allokazzjoni ta' kapital lil SA Ducroire (Miżura 3)

Ambitu kopert sabiex jiġi stabbilit jekk l-allokazzjoni ta' kapital lil SA Ducroire tikkostitwixxix għajnuna

(104) Skont id-deċiżjoni tal-ftuħ (ara l-premessi (27) u (28) ta' din id-deċiżjoni), iż-żewġ ammonti li ġejjin għandhom jitnaqqsu mill-ammont tal-allokazzjoni inizjali ta' kapital ta' SA Ducroire għaliex ma jikkostitwixxux għajnuna: (a) il-parti tal-kapital li tappoġġja l-attività tar-riskji mhux kummerċjabbli (l-ewwel kriterju ta' esklużjoni); (b) il-parti tal-kapital li hija diġà ta' benefiċċju, fi ħdan l-ONDD, għall-attività marbuta mar-riskji kummerċjabbli, u sempliċement trasferita lil SA Ducroire mal-attivitajiet korrispondenti. Fil-fatt, din hija biss allura tibdil tal-forma ġuridika ta' attività ekonomika diġà eżistenti, bil-kapital marbut magħha. Fuq il-bażi tal-approċċ segwit fid-deċiżjoni dwar il-ħolqien tal-Banque Postale (55), trasferiment ta' kapital bħal dan ma jagħtix vantaġġ ġdid lill-attività ekonomika inkwistjoni u allura ma jikkostitwixxix għajnuna bħala tali (it-tieni kriterju ta' esklużjoni).

(105) Biex issegwi l-approċċ żviluppat fid-deċiżjoni tal-ftuħ, il-Kummissjoni jkollha tibda billi tapplika dawn iż-żewġ kriterji ta' esklużjoni.

(106) Madankollu, il-Belġju invoka argument ibbażat fuq it-tieni kriterju ta' esklużjoni u li, jekk jirriżulta tajjeb, jeskludi minnufih il-kwalifika ta' għajnuna tal-Miżura 3 kollha. Għaldaqstant il-Kummissjoni sejra l-ewwel turi li dan l-argument mhuwiex validu, qabel ma tapplika ż-żewġ kriterji ta' esklużjoni ppreżentati fid-deċiżjoni tal-ftuħ.

Ir-rifjut tad-dikjarazzjoni tal-Belġju li t-total ta' EUR 150 miljun kien marbut mal-attività trasferita fl-2004

(107) Bi tweġiba għad-deċiżjoni tal-ftuħ, il-Belġju invoka favur tiegħu u wessa' t-tieni kriterju ta' esklużjoni li l-kapital li, fi ħdan l-ONDD, kien diġà ta' benefiċċju għall-attivitajiet kummerċjabbli eżistenti eżatt qabel it-trasferiment tagħhom lil SA Ducroire fl-1 ta' Jannar 2005 ma jikkostitwixxix għajnuna. B'mod aktar speċifiku, il-Belġju jqis li l-kapital kollu inizjali ta' EUR 150 miljun allokat lil SA Ducroire kien jikkostitwixxi l-kapital ekonomiku assoċjat mal-attivitajiet ta' assigurazzjoni għal żmien qasir (kummerċjabbli u mhux kummerċjabbli) trasferiti. Huwa jqis li l-ħolqien ta' SA Ducroire bil-kapital inizjali tiegħu ta' EUR 150 miljun huwa biss bidla fil-forma ġuridika ta' attività eżistenti u tal-kapital marbut magħha. It-total tal-allokazzjoni inizjali tal-kapital għaldaqstant mhijiex għajnuna. Għalhekk, skont il-Belġju, mhemmx għalfejn ikun ivverifikat kif dan il-kapital intuża wara minn SA Ducroire (jiġifieri, jekk intużax għar-riskji kummerċjabbli jew mhux kummerċjabbli — l-ewwel kriterju ta' esklużjoni) minħabba li dan il-kapital ma kienx għajnuna.

(108) Biex isostnu din id-dikjarazzjoni, l-awtoritajiet Belġjani jargumentaw li s-sottoskrizzjoni ta' EUR 150 miljun f'kapital lil SA Ducroire kienet meħtieġa, u dan, mill-bidu tal-2005. L-awtoritajiet Belġjani jiġġustifikaw dan il-livell ta' kapitalizzazzjoni abbażi tal-“istandards attwali” żviluppati fil-kuntest tal-adozzjoni tad-Direttiva Solvenza II (56) (metodu msejjaħ “standard” skont il-parametri tekniċi kif stabbiliti fi studju tal-impatt (“QIS 5” għall-Belġju, li jmur lura għal Marzu 2011) għar-riskji kollha ta' SA Ducroire bl-eċċezzjoni tar-riskji politiċi li għalihom intuża mudell intern sabiex tiġi determinata l-ħtieġa ta' kapital li jkopri dawn ir-riskji. Kif indikat fl-intestatura “Solvenza II bil-mudell intern għar-riskji politiċi” tat-Tabella 2, kien meħtieġ kapital ta' EUR [125-150] miljun sabiex ikopri l-livell ta' attività previst fl-2009.

(109) Il-Kummissjoni tinnota li l-kunċett ta' “kapital marbut mal-attivitajiet trasferiti” huwa definit fid-Deċiżjoni tal-Kummissjoni tal-21 ta' Diċembru 2005“Miżuri relatati mal-ħolqien u l-operat tal-Banque Postale” (57). F'dan il-każ, kien ġie konkuż li t-trasferiment ma kienx jinkludi kapital ġdid peress li l-ekwità marbuta mal-attivitajiet tas-servizzi finanzjarji biss ta' La Poste kienu ġew trasferiti lill-entità ġuridika li kienet għadha kemm inħolqot imsejħa “La Banque Postale”. Fi kliem ieħor, kienet esklussivament ekwità eżistenti u assenjata qabel b'mod ċar għall-proprjetà, id-drittijiet u l-obbligi traferiti. L-analiżi kienet iffukata għalhekk fuq il-kapital li kien diġà formalment marbut mal-attivitajiet trasferiti u mhux fuq stima prospettiva tal-kapital li kien ikun xieraq li jingħata lill-entità l-ġdida bħala appoġġ għall-iżvilupp futur tagħha.

(110) Kif spjegat qabel, l-attività marbuta mar-riskji għal żmien qasir (kummerċjabbli u mhux kummerċjabbli) trasferita lil SA Ducroire kienet ġestita fi ħdan l-ONDD permezz tal-kont kummerċjali mill-1 ta' Settembru 2003. Kapital ta' EUR [45-70] miljun kien ġie assenjat għal dan il-kont. Barra minn hekk, kif intqal fil-premessa (99), l-ONDD kiseb b'mod speċifiku u biss għall-kont kummerċjali (u l-kapital relatat ta' EUR [45-70] miljun) l-approvazzjoni tar-regolatur nazzjonali tal-asiguraturi (l-OCA). Ir-regoli u s-sorveljanza tal-OCA kienu jirrigwardaw fost l-oħrajn il-konformità mar-regoli ta' solvenza (fond minimu ta' garanzija, marġini ta' solvenza li trid issir) (58). Minn dan isegwi li, abbażi tar-regoli prudenzjali fis-seħħ f'dak iż-żmien, dawn l-attivitajiet għal żmien qasir fil-kont kummerċjali kienu kapitalizzati b'mod adegwat.

(111) F'dan ir-rigward, il-Kummissjoni tinnota li, skont in-nota interna tal-20 ta' April 2004 (59) li fuq il-bażi tagħha ittieħdet id-deċiżjoni li tinħoloq SA Ducroire u li jingħatalha kapital ta' EUR 150 miljun, il-kapital strettament allokat għall-attività marbuta mar-riskji għal żmien qasir kien il-kapital irreġistrat fil-kont kummerċjali flimkien mal-benefiċċju ta' perjodu ta' 16-il xahar (mill-1 ta' Settembru 2003 sal-31 ta' Diċembru 2004) stmat għal EUR [0-5] miljun. In-nota tgħid li “fuq il-kapital ta' EUR 150 miljun tal-kumpanija b'responsabbiltà limitata, EUR [45-70] miljun ġejjin mit-trasferiment tal-ekwità tal-kont kummerċjali”. Il-Kummissjoni tikkonkludi għalhekk li fil-mument li ġie deċiż li tinħoloq SA Ducroire, il-kapital li seta' jiġi kkunsidrat bħala formalment allokat għall-attivitajiet għal żmien qasir fil-31 ta' Diċembru 2004 kien jammonta biss għal EUR [45-75] miljun (għal EUR [45-70] miljun flimkien mal-benefiċċju stmat ta' EUR [0-5] miljun). Għalhekk, it-trasferiment ta' dan il-kapital biss li jammonta għal EUR [45-75] miljun jikkostitwixxi l-parti tal-kapital li kienet diġà ta' benefiċċju fi ħdan l-ONDD għall-attività marbuta mar-riskji għal żmien qasir u sempliċement trasferita lil SA Ducroire. Għaldaqstant dan it-trasferiment ma jistax ikun vantaġġ ġdid għal din l-attività u allura ma jikkostitwixxix għajnuna.

(112) Il-Kummissjoni għaldaqstant tiċħad l-allegazzjoni tal-Belġju li l-kapital inizjali kollu ta' EUR 150 miljun huwa l-kapital sempliċement trasferit, li kien diġà allokat fi ħdan l-ONDD għall-attività trasferita u, ma jistax għalhekk jitqies bħala vantaġġ. Il-Kummissjoni tqis li d-differenza bejn l-EUR [45-75] miljun u l-kapital effettivament sottoskritt ta' EUR 150 miljun hija għalhekk kapital addizzjonali li jirrappreżenta vantaġġ ġdid għal din l-attività.

(113) B'mod sussidjarju, il-Kummissjoni tinnota li n-noti interni tal-2004, li appoġġjaw id-deċiżjoni tal-ONDD li tagħti lil SA Ducroire kapital ta' EUR 150 miljun (ferm ogħla mill-EUR [45-75] miljun allokati fil-kont kummerċjali), jindikaw li l-ONDD ikkunsidra diversi xenarji ta' tkabbir ta' attivitajiet għal SA Ducroire futura. Il-ħtieġa ta' kapital ta' EUR 150 miljun kienet għalhekk iddeterminata abbażi ta' suppożizzjonijiet ta' tkabbir futur tal-attivitajiet ta' SA Ducroire. Minn dan wieħed jista' jikkonkludi li l-approċċ tal-awtoritajiet Belġjani huwa ekwivalenti għall-esklużjoni mill-analiżi tal-eżistenza ta' vantaġġ tal-kapital kollu li wieħed kien iqis li teħtieġ l-entità l-ġdida biex issostni l-iżvilupp futur tagħha. Dan l-approċċ ma jistax jiġi aċċettat. Il-kapital biss, li minnu kienu diġà jibbenefikaw formalment l-attivitajiet trasferiti fi ħdan l-entità ġuridika eżistenti (attivitajiet ta' assigurazzjoni għal żmien qasir fi ħdan l-ONDD), ma jikkostitwixxix vantaġġ ġdid peress li preċiżament l-attivitajiet inkwistjoni kienu diġà qegħdin jibbenefikaw minnu. Bil-maqlub, kull kapital addizzjonali jikkostitwixxi vantaġġ ġdid peress li l-attività inkwistjoni ma kinitx tgawdi minn dan il-kapital qabel it-trasferiment. Id-deċiżjoni li tinħoloq SA Ducroire u li tiġi allokata kapital ta' EUR 150 miljun ma tistax għalhekk titqies bħala sempliċi tibdil tal-forma ġuridika ta' attività eżistenti b'sempliċi trasferiment tal-kapital allokat għall-attività trasferita. Għalhekk, l-affermazzjoni tal-awtoritajiet Belġjani li mill-2004 wieħed seta' jbassar diġà li SA Ducroire kienet ser teħtieġ kapital ta' EUR 150 miljun fl-2009 fuq il-bażi tat-tkabbir mistenni mill-attivitajiet tagħha hija irrilevanti. L-awtoritajiet Belġjani bl-ebda mod ma juru li dan il-kapital ta' EUR 150 miljun kien diġà allokat għall-attivitajiet fuq żmien qasir fi ħdan l-ONDD qabel it-trasferiment tagħhom lil SA Ducroire u li dan il-kapital ta' EUR 150 miljun ma jinkludix għalhekk vantaġġ ġdid għal dawn l-attivitajiet.

(114) It-tieni nett, anki jekk il-kapital meħtieġ għall-appoġġ tat-tkabbir mistenni mill-attivitajiet kien kriterju rilevanti għal din l-analiżi (li l-Kummissjoni tiddubita), il-Kummissjoni tinnota dan li ġej: (a) l-ewwel nett, il-projezzjonijiet finanzjarji eżistenti fl-2004 kienu jkopru biss il-perjodu 2005-2007. Għalhekk, anki jekk il-kapital meħtieġ għall-appoġġ tat-tkabbir tal-attivitajiet kien kriterju rilevanti għal din l-analiżi (li l-Kummissjoni tiddubita), ma jistax jiġi aċċettat li jkun ibbażat fuq il-livell mistenni ta' attività fl-2009 peress li dan il-livell ta' attività lanqas biss kien ġie stmat fl-2004. (b) it-tieni, il-metodoloġija tad-Direttiva Solvenza II flimkien ma' mudell intern għar-riskji politiċi, proposta mill-Belġju sabiex jistma l-kapital meħtieġ ma tistax tiġi aċċettata. Fil-fatt dan il-metodu ma kienx jidher fin-noti interni tal-2004 li fuqhom il-Bord tad-Diretturi tal-ONDD tal-20 ta' April 2004 ibbaża sabiex jiddeċiedi dwar il-ħolqien ta' SA Ducroire u dwar il-kapital li għandu jallokalha peress li dan il-metodu ma kienx għadu jeżisti dak iż-żmien (id-data tad-dħul fis-seħħ tiegħu hija biss prevista għall-1 ta' Jannar 2014). Dan ġie applikat mill-ONDD għall-ewwel darba fl-2011 u għadu qed jiġi żviluppat. Għaldaqstant, il-mudell intern għar-riskji politiċi għadu ma ġiex ivvalidat mir-regolatur tal-assigurazzjoni Belġjan, għall-kuntrarju tar-rekwiżiti tad-Direttiva Solvenza II (60). L-użu ta' metodoloġija li ma kinitx teżisti fl-2004, bħas-Solvenza II, li għaliha sal-lum għadhom ma ġewx iffinalizzati diversi parametri ta' kalkolu kif ukoll skeda ta' implimentazzjoni (għadhom fl-istadju tal-QIS) mhuwiex xieraq. Li jiġi kkunsidrat li l-kapital ekonomiku meħtieġ għal SA Ducroire fil-ħolqien tagħha fl-2005 sabiex tkompli l-attività eżistenti minn qabel fi ħdan l-ONDD għandu jkun iddeterminat fuq il-bażi tar-rekwiżiti tad-Direttiva Solvenza II li lanqas biss kienu jeżistu dak iż-żmien u li għalihom ir-regolaturi kienu fi kwalunkwe każ jipprovdu skema ta' tranżizzjoni jidher eċċessiv. Barra minn hekk, li wieħed jikkonkludi mod ieħor jikkontradixxi l-validazzjoni tal-livell ta' kapital (marġini ta' solvenza) (61) tal-kont kummerċjali (EUR [45-70] miljun) mir-regolatur li dak iż-żmien kien ikkunsidra dan il-kapital bħala suffiċjenti fir-rigward tar-regoli prudenzjali fis-seħħ.

(115) Il-Bord tad-Diretturi tal-ONDD tal-20 ta' April 2004 ibbaża ruħu fuq metodu ieħor sabiex jistabbilixxi l-kapital meħtieġ għal SA Ducroire, jiġifieri l-proporzjon ta' Cooke, filwaqt li kkunsidra l-ħtieġa li jagħti lil SA Ducroire kredibbiltà suffiċjenti fil-konfront tal-kompetituri tagħha. Fil-fatt, il-proporzjon magħżul fil-kalkoli mhuwiex ta' 8 % kif preskritt mir-regoli ta' Basel I iżda ta' 10 %. Għalhekk, il-kalkoli tal-ħtieġa ta' kapital magħmula fl-2004 kienu jinkludu bafer ta' sigurtà ta' 2 %. Għandu jiġi nnutat li l-kapital stabbilit b'dan il-mod għal tmiem is-sena 2004 kien jammonta għal EUR 66 miljun (62) u għaldaqstant huwa ferm inqas mill-EUR 150 miljun ta' kapital sottoskritt.

(116) Rigward l-użu tal-proporzjon ta' Cooke biex ikun stabbilit il-kapital meħtieġ, il-Kummissjoni kkritikat, fid-deċiżjoni tal-ftuħ, ir-rilevanza tal-applikazzjoni tar-regoli bankarji (bħall-proporzjon ta' Cooke) għall-assiguraturi tal-kreditu, fid-dawl tal-bosta differenzi bejn ir-riskji li jieħdu l-assiguraturi tal-kreditu u dawk li jieħdu l-banek (ara l-premessa (90) tad-deċiżjoni tal-ftuħ). F'dan ir-rigward, il-Belġju ma ġabx evidenza li r-regoli ta' Basel (il-proporzjon ta' Cooke) — li, fil-liġi, japplikaw esklussivament għas-settur bankarju — huma fil-prattika applikati mill-korpi tal-assigurazzjoni tal-kreditu jew rakkomandati mill-aġenziji ta' klassifikazzjoni jew mill-istanzi tas-sorveljanza tal-assigurazzjonijiet.

(117) F'dak li jirrigwarda l-applikazzjoni tal-Artikolu 8 tal-Liġi tal-1939 dwar l-ONDD, l-awtoritajiet Belġjani ikkonfermaw li din il-liġi ma tapplikax għal SA Ducroire. Barra minn hekk, dan l-Artikolu jirrigwarda biss lill-attivitajiet proprji tal-ONDD bil-garanzija tal-Istat kif ukoll dawk f'isem l-Istat.

(118) Għalkemm il-Belġju jirreferi għall-metodu ta' Standard & Poor's, li kien jeżisti f'dak iż-żmien biex jistabbilixxi l-ħtiġijiet ta' kapital tal-assiguraturi tal-kreditu, għandu jiġi nnutat li l-awtoritajiet Belġjani ma ssottomettew l-ebda stima ta' kapital skont dan il-metodu. Barra minn hekk dan ma ntużax mill-ONDD fl-2004.

(119) B'konklużjoni, anki jekk wieħed jassumi li l-kapital meħtieġ għall-appoġġ tat-tkabbir mistenni tal-attivitajiet ta' SA Ducroire huwa kriterju rilevanti għal din l-analiżi (li l-Kummissjoni tiddubita), l-awtoritajiet Belġjani ma ġabu l-ebda prova li turi b'mod konvinċenti li l-ħtieġa f'kapital relatat mar-riskji għal żmien qasir u trasferit f'SA Ducroire kellha tkun akbar mill-kapital eżistenti fuq il-kont kummerċjali tal-ONDD fl-aħħar tal-2004.

(120) F'din it-taqsima, il-Kummissjoni wriet li kien jeħtieġ li tiċħad id-dikjarazzjoni tal-awtoritajiet Belġjani li l-allokazzjoni ta' kapital inizjali ta' EUR 150 miljun lil SA Ducroire fl-2004 hija biss it-trasferiment tal-kapital li kien diġà ta' benefiċċju għall-attività relatata mar-riskji għal żmien qasir fi ħdan l-ONDD. Il-Kummissjoni kkonkludiet fil-fatt li l-kapital li kien diġà ta' benefiċċju għall-attività relatata mar-riskji għal żmien qasir fi ħdan l-ONDD qabel it-trasferiment ta' din l-attività lil SA Ducroire kien jammonta għal EUR [45-75] miljun u li għalhekk kien jeżisti kapital addizzjonali ta' EUR [75-100] miljun għal din l-attività.

(121) Issa jeħtieġ li tiġi eżaminata l-applikazzjoni taż-żewġ kriterji ta' esklużjoni deskritti fid-deċiżjoni tal-ftuħ. L-ewwel ser ikun żviluppat it-tieni kriterju ta' esklużjoni, imbagħad l-ewwel wieħed.

Il-parti tal-kapital li kienet diġà ta' benefiċċju, fi ħdan l-ONDD, għar-riskji kummerċjabbli, u sempliċement trasferita lil SA Ducroire mal-attivitajiet korrispondenti (it-tieni kriterju ta' esklużjoni deskritt fid-deċiżjoni tal-ftuħ)

(122) Fil-premessa (111), il-Kummissjoni kkonkludiet li, fi ħdan l-ONDD, kapital ta' EUR [45-75] miljun kien allokat għall-attività relatata mar-riskji għal żmien qasir fil-31 ta' Diċembru 2004. Biex jiġi applikat it-tieni kriterju ta' esklużjoni, jeħtieġ għalhekk li tiġi stmata fuq il-EUR [45-75] miljun allokati għall-attività tar-riskju għal żmien qasir fl-aħħar tal-2004, il-parti tal-kapital relatata mar-riskji kummerċjabbli (63). Kif deskritt qabel, dawn ir-riskji kummerċjabbli kienu esklussivament magħmula minn riskji assoċjati ma' debituri li jinsabu fl-għaxar Stati li ssieħbu fl-Unjoni Ewropea f'Mejju 2004.

(123) Kif intqal ukoll qabel, il-kont kummerċjali li kien igawdi minn kapital ta' EUR [45-75] miljun fl-aħħar tal-2004 ma kienx fih kontijiet separati li jgħinu biex jiġi identifikat eżattament il-kapital li kien ta' benefiċċju biss għall-attività relatata mar-riskji kummerċjabbli. Għalhekk jeħtieġ li jiġi stmat is-sehem mill-EUR [45-75] miljun li wieħed jista' raġonevolment jikkunsidra li kien ta' benefiċċju għall-attività relatata mar-riskji kummerċjabbli.

(124) Skont l-informazzjoni sottomessa lir-regolatur fl-2004, l-ammonti tal-impenji netti kienu ta' EUR 141,6 miljun għar-riskji relatati mal-għaxar Stati Membri ġodda u ta' EUR 661,4 miljun għall-poloz esportaturi kollha għal żmien qasir fl-aħħar tal-2004 (64). Abbażi ta' tqassim tal-EUR [45-75] miljun pro rata fuq il-bażi tal-impenji netti, EUR [10-25] miljun jistgħu għalhekk ikunu kkunsidrati li jikkostitiwixxu l-kapital marbut mar-riskji relatati mal-għaxar Stati msieħba ġodda qabel it-trasferiment tagħhom mill-kont kummerċjali tal-ONDD għal SA Ducroire.

(125) Il-Kummissjoni tinnota li tali tqassim tal-kapital skont l-impenji netti hija konsistenti mal-approċċ segwit mill-ONDD stess fl-2004 (65).

(126) Il-Kummissjoni tosserva wkoll li l-awtoritajiet Belġjani u l-ONDD/SA Ducroire konsistentement iddikjaraw matul il-proċedura li r-riskji mhux kummerċjabbli kienu jeħtieġu, għal ammont assigurat speċifiku, aktar kapital mir-riskji kummerċjabbli. Għaldaqstant, l-ammont ta' EUR [10-25] miljun jikkostitwixxi pjuttost limitu massimu milli minimu. Il-Kummissjoni tikkunsidra madankollu raġonevoli li żżomm din iċ-ċifra għaliex hija konsistenti mal-approċċ segwit mill-ONDD stess fl-2004.

(127) Il-Kummissjoni tikkonkludi minn dan li, fuq l-ammont ta' kapital inizjali ta' EUR 150 miljun, wieħed jista' jqis li l-ammont ta' EUR [10-25] miljun ma jikkostitwixxix vantaġġ għall-attività tar-riskji kummerċjabbli, peress li kien diġà ta' benefiċċju għal din l-attività fi ħdan l-ONDD (66). F'dan il-każ hija biss kwistjoni ta' tibdil fil-forma ġuridika tal-istess attività ekonomika u tal-kapital li minnu kienet tibbenefika. It-trasferiment lil SA Ducroire ta' dan il-kapital mal-attività inkwistjoni għaldaqstant mhuwiex għajnuna.

(128) B'analoġija, jeħtieġ li wieħed japplika l-istess raġunament għall-ammont tal-kapital relatat mar-riskji marbuta ma' debituri li jinsabu fir-Rumanija u fil-Bulgarija. Fil-fatt, fl-2007, kien hemm klassifikazzjoni mill-ġdid tar-riskji mhux kummerċjabbli marbuta ma' debituri li jinsabu fir-Rumanija u fil-Bulgarija lejn il-kategorija tar-riskji kummerċjabbli, minħabba s-sħubija ta' dawn l-Istati fl-Unjoni Ewropea. Il-kapital li kien diġà ta' benefiċċju għal dawn ir-riskji meta ma kinux kummerċjabbli ma jistax jikkostitwixxi vantaġġ ġdid mis-sempliċi fatt li dawn ir-riskji saru kummerċjabbli wara. Jeħtieġ għalhekk li anki dan il-kapital jiġi eskluż mill-kwalifika ta' għajnuna.

(129) Għalhekk, il-kapital relatat mar-riskji mhux kummerċjabbli li saru kummerċjabbli huwa eskluż mill-analiżi tal-eżistenza ta' vantaġġ. Fil-kummenti tagħhom tas-16 ta' Mejju 2012, l-awtoritajiet Belġjani stmaw il-kapital relatat mar-riskji marbuta ma' debituri li jinsabu fir-Rumanija u fil-Bulgarija għal EUR [0-2] miljun billi ssopponew li dawn ir-riskji kienu kummerċjabbli fl-2005. Għall-kuntrarju, huma ma pprovdewx stima tal-kapital assoċjat ma' dawn ir-riskji fil-31 ta' Diċembru 2006. Peress li r-riskji inkwistjoni ma kinux partikolarment kummerċjabbli fl-2005, l-istima tal-awtoritajiet Belġjani tal-kapital allokat għal dawn ir-riskji tista tkun sottovalutata. Il-kontijiet separati maħluqa mill-ġdid retrospettivament mill-ONDD bħala parti minn din il-proċedura (il-kummenti tas-16 ta' Mejju 2012), juru li l-kapital allokat għar-riskji mhux kummerċjabbli jonqos b'EUR [0-5] miljun fl-2007 meta mqabbel mal-2006. Dan it-tnaqqis huwa spjegat mit-tibdil tal-kwalifika tar-riskji marbuta mar-Rumanija u mal-Bulgarija (ikkunsidrati bħala riskji kummerċjabbli mill-2007), iżda wkoll minn fatturi oħrajn, bħat-tibdil ta' politika ta' riassigurazzjoni. Abbażi tal-evidenza kollha disponibbli, wieħed jista' raġonevolment jikkunsidra li l-kapital li minnu r-riskji marbuta mal-Bulgarija u mar-Rumanija kienu jibbenefikaw qabel ma saru kumerċjabbli kien jammonta għal EUR [0-5] miljun.

(130) Fid-dawl ta' dak li ntqal, il-Kummissjoni tikkonkludi li ammont ta' EUR [10-25] miljun kien diġà ta' benefiċċju għar-riskji kummerċjabbli qabel l-1 ta' Jannar 2005 u li t-trasferiment ta' dan il-kapital mal-attivitajiet inkwistjoni ma jistax għalhekk jikkostitwixxi vantaġġ. Bl-istess mod, ammont ta' EUR [0-5] miljun kien diġà ta' benefiċċju għar-riskji li saru kummerċjabbli fl-1 ta' Jannar 2007 (Rumanija u Bulgarija) qabel ma saru kummerċjabbli.

Il-parti tal-kapital li tappoġġja l-attività tar-riskji mhux kummerċjabbli (l-ewwel kriterju ta' esklużjoni deskritt fid-deċiżjoni tal-ftuħ)

(131) Kif kien deskritt qabel, kapital ta' EUR [45-75] miljun kien diġà ta' benefiċċju għar-riskji għal żmien qasir qabel it-trasferiment tagħhom lill-ONDD (ara l-premessa (120)). Minn fost dawn il-EUR [45-75] miljun, kien konkluż qabel li wieħed jista' raġonevolment jistma s-sehem tar-riskji kummerċjabbli għal EUR [10-25] miljun. Għalhekk, wieħed jista' raġonevolment jistma s-sehem tar-riskji mhux kummerċjabbli għal EUR [35-50] miljun (li minnhom EUR [0-5] miljun, relatati mar-riskji marbuta mal-Bulgarija u mar-Rumanija, saru kummerċjabbli fl-2007).

(132) Għall-istess raġunijiet bħal dawk spjegati fil-premessa (127), peress li t-trasferiment tal-EUR [45-75] miljun kollu (inkluż is-sehem tar-riskji mhux kummerċjabbli stmat għal EUR [35-50] miljun) mhuwiex vantaġġ, dan tal-aħħar huwa eskluż mill-analiżi tal-eżistenza ta' għajnuna.

(133) Bħala konklużjoni, fuq il-kapital inizjali ta' EUR 150 miljun allokat lil SA Ducroire, EUR [75-100] miljun biss jikkostitwixxu kapital addizzjonali, jiġifieri kapital ġdid. L-għoti ta' dawn il-EUR [75-100] miljun biss jista' għalhekk ikun ta' vantaġġ (ara l-premessa (120)).

(134) Bħalma huwa mfakkar fil-premessa (65) tad-deċiżjoni tal-ftuħ, l-Istati Membri huma liberi li jappoġġjaw l-attività ta' assigurazzjoni ta' riskji mhux kummerċjabbli, minħabba li l-Kummissjoni tikkunsidra li ma jeżisti l-ebda suq għal dawn ir-riskji. Għalhekk ma jistax ikun hemm distorsjoni tal-kompetizzjoni fir-rigward ta' assiguraturi oħrajn. Madankollu, il-Kummissjoni tinnota li ma kien hemm l-ebda separazzjoni tal-kontijiet bejn l-attività tar-riskji kummerċjabbli u dik tar-riskji mhux kummerċjabbli fi ħdan SA Ducroire. Formalment, l-ebda kapital ma kien allokat għall-attività tar-riskji mhux kummerċjabbli. L-ebda parti tal-kapital ta' EUR 150 miljun ma ġiet imwarrba biex tiffinanzja l-attività tar-riskji mhux kummerċjabbli. Għalhekk, approċċ purament formali jista' jwassal biex ma tiġi eskluża l-ebda parti tal-kapital addizzjonali ta' EUR [75-100] miljun. Tali approċċ ikun ferm aktar iġġustifikat minħabba li l-obbligu li jiġu introdotti kontijiet separati huwa espressament previst fil-punt 4.3 tal-Komunikazzjoni dwar l-assigurazzjoni ta' esportazzjoni bi kreditu li kienet fis-seħħ mill-1998. Madankollu, huwa ċar li parti kbira mill-attivitajiet ta' SA Ducroire tirrigwarda l-assigurazzjoni tar-riskji mhux kummerċjabbli. SA Ducroire ma kinitx tkun tista' tassigura dawn ir-riskji mingħajr kapital adegwat. Għaldaqstant, minbarra l-EUR [45-75] miljun (li minnhom EUR [35-50] miljun għar-riskji mhux kummerċjabbli), il-Kummissjoni tista' taċċetta li teskludi wkoll mill-kwalifika ta' għajnuna l-porzjon tal-kapital li jista' jintwera b'mod raġonevoli li ntuża għall-appoġġ tal-attività ta' assigurazzjoni tar-riskji mhux kummerċjabbli.

(135) Fid-deċiżjoni tal-ftuħ, il-Belġju kien mistieden jiżviluppa metodu li jiddetermina l-porzjon tal-kapital ta' SA Ducroire li jista' jitqies li jappoġġja l-attività tar-riskji kummerċjabbli u dak li jappoġġja l-attività tar-riskji mhux kummerċjabbli. Wara din it-talba tal-Kummissjoni, l-awtoritajiet Belġjani ssottomettew għall-perjodu 2005-2011 karta tal-bilanċ u dikjarazzjoni tad-dħul separati għall-attività tar-riskji kummerċjabbli u dik tar-riskji mhux kummerċjabbli. Il-karta tal-bilanċ tar-riskji mhux kummerċjabbli fil-31 ta' Diċembru 2011 tinkludi kapital ta' EUR [70-110] miljun u dak tar-riskji kummerċjabbli kapital ta' EUR [40-80] miljun. Għalkemm is-separazzjoni tal-kontijiet hija bbażata fuq ċerti suppożizzjonijiet jew informazzjoni parzjalment verifikabbli f'kuntest ta' rikostruzzjoni retrospettiva, il-Kummissjoni tqis il-livelli tal-kapital għall-attività tar-riskji kummerċjabbli u mhux kummerċjabbli fil-31 ta' Diċembru 2011 bħala raġonevoli.

(136) Il-Kummissjoni għalhekk taċċetta li teskludi mill-kwalifika ta' għajnuna EUR [70-110] miljun peress li de facto dawn jappoġjaw attività li mhijiex soġġetta għall-kompetizzjoni skont il-Komunikazzjoni dwar l-assigurazzjoni ta' esportazzjoni bi kreditu.

(137) Il-kapital li kien ta' benefiċċju għar-riskji għal żmien qasir mhux kummrċjabbli għaldaqstant tela' minn EUR [35-50] miljun fl-aħħar tal-2004 għal EUR [70-110] miljun fl-aħħar ta' Diċembru 2011, jiġifieri żieda ta' EUR [35-60] miljun. Billi l-ammont ta' EUR [35-50] miljun ta' kapital marbut mal-attività tar-riskji mhux kummerċjabbli jinkludi EUR [0-5] miljun relatati mar-riskji marbuta mar-Rumanija u mal-Bulgarija, ikkwalifikati mill-ġdid bħala kummerċjabbli fl-2007, iż-żieda grossa tal-kapital li kien ta' benefiċċju għar-riskji mhux kummerċjbbli hija ta' EUR [35-65] miljun. Fi kliem ieħor, fuq il-kapital addizzjonali ta' EUR [75-100] miljun, EUR [35-65] miljun appoġġjaw de facto l-attività tar-riskji mhux kummerċjabbli.

Konklużjoni dwar l-applikazzjoni taż-żewġ kriterji ta' esklużjoni u dwar l-ammont tal-kapital supplimentari

(138) Ammont ta' EUR [70-110] miljun ġie eskluż mill-kwalifika ta' għajnuna peress li dan l-ammont seta' jitqies bħala appoġġ għall-attività tar-riskji mhux kummerċjabbli fid-data tal-31 ta' Diċembru 2011 (l-ewwel kriterju ta' esklużjoni). Ammont ta' EUR [10-25] miljun kien ukoll eskluż mill-kwalifika ta' għajnuna peress li seta' jitqies li ma jikkostitwixxix vantaġġ billi kien diġà ta' benefiċċju għar-riskji kummerċjabbli qabel it-trasferiment ta' dawn ir-riskji lil SA Ducroire fil-31 ta' Diċembru 2004 (it-tieni kriterju ta' esklużjoni). Barra minn hekk, ammont ta' EUR [0-5] miljun għandu wkoll jiġi eskluż peress li kien diġà ta' benefiċċju għar-riskji marbuta mal-Bulgarija u mar-Rumanija qabel ma saru kummerċjabbli fl-1 ta' Jannar 2007.

(139) Bħala konklużjoni, EUR 36,6 miljun biss mill-allokazzjoni inizjali ta' kapital ta' EUR 150 miljun jistgħu jikkostitwixxu vantaġġ u għajnuna mill-Istat fis-sens tal-Artikolu 107(1) tat-TFUE.

(140) Mod ieħor ta' kif jiġi ppreżentat ir-riżultat ta' EUR 36,6 miljun jikkonsisti fit-tnaqqis, mill-kapital inizjali ta' EUR 150 miljun mogħti lil SA Ducroire, (1) il-EUR [45-75] miljun li minnhom ir-riskji għal żmien qasir kienu jibbenefikaw diġà qabel it-trasferiment tagħhom lil SA Ducroire (inkluż iż-EUR [0-5] miljun marbuta mar-riskji relatati mad-debituri stabbiliti fir-Rumanija u fil-Bulgarija li saru kummerċjabbli fl-1 ta' Jannar 2007); u (2) il-EUR [35-65] miljun addizzjonali li kienu jappoġġjaw de facto lir-riskji mhux kummerċjabbli. B'hekk wieħed jikseb EUR 36,6 miljun.

(141) Din l-analiżi tat-tqassim tal-kapital hija ppreżentata fil-grafika li ġejja:

(142) B'mod sussidjarju, il-Kummissjoni tinnota dan li ġej. L-awtoritajiet Belġjani jiddikjaraw li bl-eċċezzjoni ta' madwar EUR 7 sa 13-il miljun (ara t-Tabella 2), il-kapital kollu ta' EUR 150 miljun kien allokat b'mod impliċitu fl-2004 għar-riskji mhux kummerċjabbli. Fuq il-bażi ta' din l-ewwel dikjarazzjoni, il-Belġju jgħid li kien biss aktar tard (fl-2007 u fl-2008), li parti mill-kapital inizjalment allokat għar-riskji mhux kummerċjabbli ġiet trasferita lejn ir-riskji kummerċjabbli. Il-Belġju jgħid imbagħad li dawn it-trasferimenti ta' kapital biss setgħu jikkostitwixxu għajnuna u li l-kriterju tal-investitur privat għandu jkun applikat għal dawn l-ammonti meta saru t-trasferimenti interni tagħhom u mhux meta saret l-allokazzjoni inizjali ta' kapital fl-2004. Dan ir-raġunament ma jistax jiġi aċċettat.

(143) Fil-fatt, meta nħolqot SA Ducroire u fis-snin ta' wara, il-kapital ta' EUR 150 miljun qatt ma ġie formalment allokat għall-attività relatata mar-riskji kummerċjabbli u għal dik relatata mar-riskji mhux kummerċjabbli rispettivament. Dan il-kapital seta' jintuża liberament sabiex jappoġġja l-attività relatata mar-riskji kummerċjabbli jew dik relatata mar-riskji mhux kummerċjabbli (fi proporzjonijiet mhux definiti) skont l-okkażjonijiet tas-suq u l-għażliet strateġiċi ta' SA Ducroire. L-allokazzjoni ta' kapital bejn l-attività tar-riskji kummerċjabbli u dik tar-riskji mhux kummerċjabbli nħolqot biss mill-ġdid retroattivament taħt din il-proċedura. Id-dokumenti tal-2004, kif sottomessi mill-awtoritajiet Belġjani, ma kinux jippreżentaw allokazzjoni tal-kapital bejn id-diversi attivitajiet. Għalhekk il-Kummissjoni ma tistax taċċetta li teskludi mill-analiżi tal-eżistenza ta' għajnuna parti mill-EUR [75-100] miljun ta' kapital addizzjonali ta' SA Ducroire abbażi biss tal-fatt li f'dan iż-żmien dan l-ammont seta' jservi bħala appoġġ għall-attività ta' riskji mhux kummerċjabbli. Kif indikat qabel, il-parti tal-kapital addizzjonali ta' EUR [75-100] miljun biss li jista' jintwera li effettivament appoġġjat l-attività tar-riskji mhux kummerċjabbli tista' tkun eskluża mill-analiżi tal-eżistenza ta' għajnuna.

(144) B'mod għal kollox sussidjarju, il-Kummissjoni tinnota li, anki jekk wieħed kellu jaċċetta l-argument tal-Belġju li parti mill-kapital inizjali ta' SA Ducroire kienet assenjata għar-riskji mhux kummerċjabbli u allura ma setgħetx taqa' taħt il-kamp ta' applikazzjoni tal-Artikolu 107(1) tat-TFUE, dan l-argument japplika biss għall-ammont ta' EUR 36,6 miljun kieku l-Belġju rnexxielu juri li l-kapital allokat għar-riskji mhux kummerċjabbli kien akbar minn EUR [70-110] miljun. (Fil-fatt, biex jiġu kkalkulati s-EUR 36,6 miljun, ammont ta' EUR [70-110] miljun li jappoġġja l-attività relatata mar-riskji mhux kummerċjabbli diġà tnaqqas mill-EUR 150 miljun). Madankollu, huwa ovvju li dan l-ammont qatt ma ġie allokat għar-riskji mhux kummerċjabbli fl-2004 peress li d-dokumenti interni jindikaw li kapital ta' EUR 100 miljun kien biżżejjed sabiex ikopri r-riskji kollha għal żmien qasir (mhux kummerċjabbli u kummerċjabbli) sal-2007.

L-applikazzjoni tal-prinċipju tal-investitur privat f'ekonomija tas-suq

(145) Skont ġurisprudenza kostanti, biex ikun stabbilit li miżura tipprovdi vantaġġ ekonomiku, jeħtieġ li jkun iddeterminat jekk, f'ċirkostanzi simili, investitur privat f'ekonomija tas-suq ta' daqs komparabbli għal dik tal-kumpanija kkonċernata kienx jagħmel injezzjoni ta' kapital tal-istess kobor (67), partikolarment fid-dawl tal-informazzjoni disponibbli u l-iżviluppi prevedibbli fi żmien dan l-investiment.

(146) F'dan il-każ, hija kwistjoni li jiġi analizzat jekk il-kapital supplimentari ta' EUR 36,6 miljun mogħti fl-2004 kienx jippreżenta redditu suffiċjenti sabiex jikkonvinċi investitur privat f'ekonomija tas-suq. Madankollu, ir-redditu ta' dan il-kapital supplimentari ma jistax jiġi analizzat b'mod separat mill-kapital kollu peress li dan il-kapital supplimentari huwa r-riżultat ta' diviżjoni artifiċjali tal-kapital ta' EUR 150 miljun sottoskritt fl-2004. L-ebda fluss ta' dħul definit ma jista' jkun identifikat bħala li ġej minn dawn is-EUR 36,6 miljun. Fi kliem ieħor, ir-redditu ta' attività speċifika ma kienx assenjat għal dawn is-EUR 36,6 miljun, peress li ma kinux jeżistu kontijiet separati. Il-Kummissjoni tqis għalhekk li sabiex tapplika b'mod korrett il-kriterju tal-investitur privat, jeħtieġ li tivverifika li l-kapital ta' EUR 150 miljun kollu kien jippreżenta redditu mistenni suffiċjenti. Jekk dan mhux il-każ, wieħed ikollu jikkonkludi li s-EUR 36,6 miljun huma vantaġġ.

(147) B'mod għal kollox sussidjarju, possibbiltà oħra tkun li jiġi applikat metodu pro rata fuq id-dħul iġġenerat, li jagħti l-istess riżultat.

(148) Il-Kummissjoni lanqas ma tikkunsidra li jeħtieġ li tanalizza biss ir-redditu mill-kapital addizzjonali ta' EUR [75-100] miljun u teskludi l-EUR [45-75] miljun allokati għall-attività tar-riskji għal żmien qasir qabel it-trasferiment taħghom lil SA Ducroire. Fil-fatt, l-ONDD seta' jiddeċiedi li jwaqqaf l-attività tiegħu marbuta mar-riskji għal żmien qasir u jirkupra l-ammont ta' kapital allokat lil din l-attività f'dak iż-żmien, jiġifieri EUR [45-75] miljun (68). Dawn il-EUR [45-75] miljun ma jistgħux għalhekk jitqiesu bħala spiża mġarrba fil-passat u li ma tistax tiġi rkuprata (“spejjeż mitlufa”).

(149) Fil-premessi li ġejjin, il-Kummissjoni sejra turi li r-redditu mistenni ta' EUR 150 miljun ma kienx suffiċjenti sabiex jikkonvinċi lil investitur privat jagħmel investiment bħal dan. B'mod sussidjarju, hija sejra turi li, anki jekk wieħed jikkunsidra li l-attività tar-riskji kummerċjabbli kienet tgawdi virtwalment minn kapital ta' EUR [45-65] miljun (EUR 36,6 miljun u EUR [10-25] miljun) u mill-benefiċċji mistennija marbuta ma' din l-attività speċifika, ir-redditu mistenni minn din l-attività kien ukoll insuffiċjenti.

(150) Il-kriterju tal-investitur privat f'ekonomija tas-suq għandu jkun applikat ex ante . Huwa fil-mument li ngħatat l-injezzjoni ta' kapital li jeħtieġ li wieħed iqiegħed lilu nnifsu sabiex jivvaluta jekk investitur privat kienx huwa wkoll jagħmel tali injezzjoni. Fl-evalwazzjoni tal-kriterju tal-investitur privat, jeħtieġ li wieħed iżomm lura milli jikkunsidra żviluppi wara l-injezzjoni tal-kapital. Barra minn hekk, il-konformità mal-kriterju tal-investitur privat f'ekonomija tas-suq tista' tintwera permezz ta' pjan ta' direzzjoni tan-negozju ex ante li abbażi tiegħu ttieħdet id-deċiżjoni li jsir l-investiment (69). Skont ġurisprudenza reċenti (70), Stat Membru jista' biss jinvoka elementi oġġettivi u verifikabbli li jkun ikkunsidra, qabel jew fl-istess waqt tad-deċiżjoni li jinvesti. Tista' tkun meħtieġa, f'dan ir-rigward, evidenza li turi li din id-deċiżjoni hija bbażatat fuq valutazzjonijiet ekonomiċi komparabbli ma' dawk li investitur privat raġonevoli, li jsib ruħu f'sitwazzjoni komparabbli, kien jistabbilixxi qabel li jagħmel l-imsemmi investiment sabiex jiddetermina r-redditu futur tiegħu. Iżda, il-valutazzjonijiet ekonomiċi stabbiliti wara l-għoti tal-imsemmi vantaġġ, l-osservazzjoni retrospettiva tar-redditu effettiv tal-investiment magħmul jew tal-ġustifikazzjonijiet sussegwenti tal-għażla tal-metodu fil-fatt magħżul mhumiex biżżejjed sabiex jiġi stabbilit li Stat Membru ħa d-deċiżjoni tal-investiment bħal azzjonist privat f'ekonomija tas-suq.

(151) Minħabba li ebda investitur privat ma kien involut fil-miżura inkwistjoni u li SA Ducroire mhijiex elenkata fil-Borża, il-parametru li għandu jiġi vvalidat huwa r-redditu mistenni mill-investiment, kif jista' jkun mistenni fuq il-bażi tal-informazzjoni disponibbli u tal-iżviluppi prevedibbli f'dak iż-żmien (kif jidher, fil-prinċipju, fil-pjan ta' direzzjoni tan-negozju definit mill-ONDD fl-2004). Fil-fatt, skont il-ġurisprudenza tal-Qorti (71) u l-prattika deċiżjonali tal-Kummissjoni (72), il-fatt li l-injezzjoni ta' kapital tkun allegatament meħtieġa għall-insegwiment tal-attività tal-kumpanija jew għall-kapitalizzazzjoni adegwata tal-attività, skont ir-regoli prudenzjali jew l-istima tar-riskji mġarrba, ma jippermettix li wieħed jikkunsidra li l-kriterju tal-investitur privat f'ekonomija tas-suq huwa ssodisfat. Investitur privat f'kundizzjonijiet normali tas-suq ma jagħmilx din l-injezzjoni ta' kapital ħlief jekk ir-redditu mistenni jkun suffiċjenti, meta ssir din l-injezzjoni, minħabba l-informazzjoni disponibbli u l-iżviluppi prevedibbli f'dan il-mument speċifiku (73). Il-Kummissjoni tosserva għalhekk li l-argumenti mressqa mill-Belġju sabiex jiġġustifika li livell ta' kapital ta' EUR 150 miljun kien “meħtieġ” ekonomikament u/jew abbażi tar-regoli prudenzjali huma irrilevanti sabiex juru li dan l-investiment kien jippreżenta redditu suffiċjenti għal investitur tas-suq.

(152) L-awtoritajiet Belġjani jibbażaw l-analiżi tagħhom tar-redditu fuq il-pjan ta' direzzjoni tan-negozju tat-28 ta' Settembru 2004. Iżda l-ħolqien ta' SA Ducroire jġib id-data tat-23 ta' Settembru 2004. Madankollu fir-realtà bdiet biss l-attivitajiet ekonomiċi tagħha fl-1 ta' Jannar 2005, minħabba li l-portafoll tar-riskji għal żmien qasir baqa' jappartjeni għall-ONDD sal-31 ta' Diċembru 2004, id-data li fiha ġie trasferit. Għaldaqstant wieħed jista' jikkunsidra li sa ftit qabel din id-data, l-ONDD seta' jbiddel id-deċiżjoni tiegħu li jinvesti f'din l-attività billi ma jittrasferixxix ir-riskji inkwistjoni u jillikwida l-entità ġuridika li kienet għadha kemm inħolqot. Għalhekk huwa aċċettabbli li wieħed jikkunsidra l-pjan ta' direzzjoni tan-negozju tal-ONDD tat-28 ta' Settembru 2004, kif jitolbu l-awtoritajiet Belġjani.

(153) Jirriżulta min-noti u l-minuti tal-2004 li d-deċiżjoni tal-ONDD li tipprovdi lil SA Ducroire b'kapital ta' EUR 150 miljun kienet tissodisfa essenzjalment ir-rieda tal-ONDD li jipprovdi lis-sussidjarja tiegħu kapital inizjali meqjus “adegwat” għall-iżvilupp tal-attivitajiet tagħha u għal […] — “kapital imħallas ta' EUR 100 miljun huwa biżżejjed biex titwettaq l-attività għal perjodu qasir ta' poloz globali esportaturi sal-2007 iżda dan għandu jiġi rivedut wara dan il-perjodu” (74), mingħajr ma attwalment u speċifikament jintwera li r-redditu futur mistenni kien suffiċjenti mill-perspettiva ta' investitur privat. F'termini ta' analiżi tar-redditu mistenni, jidher li riżultat pożittiv antiċipat għall-attivitajiet kollha fl-ewwel tliet snin biss kien biżżejjed biex jikkonvinċi lill-ONDD jagħmel l-investiment.

(154) Fil-fatt, skont il-projezzjonijiet tax-xenarju B tal-pjan ta' direzzjoni tan-negozju tat-28 ta' Settembru 2004, l-ONDD kien qed jistenna ROE fu